Jepun cadang kongsi data rantaian bekalan dengan ASEAN

TOKYO, 5 Januari- Jepun akan mengemukakan cadangan mengenai perkongsian data rantaian bekalannya dengan negara anggota ASEAN sebagai sebahagian langkah untuk mengukuhkan lagi hubungan ekonomi di rantau ini.Cadangan itu termasuk mewujudkan sistem yang membolehkan maklumat mengenai inventori alat ganti, kapasiti pengeluaran dan risiko gangguan rantaian bekalan dikongsi dalam kalangan syarikat Jepun dan ASEAN dalam industri automotif, elektronik dan industrian lain.Menurut Agensi Berita Vietnam, peruncit dan syarikat lain juga boleh menyertai platform perkongsian data  itu yang akan memungkinkan pertukaran maklumat bagi mengurangkan pelepasan karbon dioksida selain melindungi hak asasi manusia.“Cadangan itu juga merangkumi inisiatif kemampanan, penyelidikan bersama antara universiti dan syarikat selain modal insan,” menurut laporan berita itu yang memetik laman sesawang Nikkei Jepun.Panel yang terdiri pegawai dari Kementerian Ekonomi, Perdagangan dan Industri Jepun (METI) dan Persatuan Eksekutif Korporat Jepun atau Keizai Doyukai, akan mengenal pasti 100 contoh perkongsian data, mencadangkan peraturan untuk pengurusan data selain menyusun wawasan ekonomi Jepun-ASEAN yang akan diumumkan tidak lama lagi.Keputusan rasmi mengenai usaha itu akan dibuat pada Mesyuarat Menteri-Menteri Ekonomi Jepun-ASEAN pada Ogos.Sejak tahun 2000-an, blok ASEAN mencatatkan pertumbuhan ekonomi yang pesat dengan gabungan keluaran dalam negara kasar anggota ASEAN dijangka mengatasi Jepun pada tahun 2030.- BERNAMA


Rakyat Jerman di China terima vaksin BioNTech

BEIJING, 5 Januari- Rakyat Jerman yang tinggal di China mula menerima vaksin COVID-19 jenis BioNTech pada Khamis.Satu persetujuan telah dicapai semasa lawatan ke Beijing oleh Canselor Olaf Scholz pada November, membenarkan warga Jerman berumur 12 tahun ke atas menerima dos pertama mereka atau dos penggalak jenis BioNTech di hospital antarabangsa yang ditetapkan sama ada di Beijing, Shanghai, Shenyang, Guangzhou atau Chengdu.Marcus Wellendorf, 59, pembuat filem dokumentari berkata dia telah menerima tiga dos vaksin China."Selepas China dibuka secara tiba-tiba, saya merasakan bahawa dos penggalak tambahan BioNTech sangat sesuai untuk diberikan," katanya kepada Reuters di Hospital Keluarga Beijing United.Lebih 8,000 dos vaksin BioNTech, yang dibangunkan dengan Pfizer sedang diedarkan bawah penjenamaan COMIRNATY, telah dihantar ke China.Lebih 1,500 individu telah mendaftarkan minat mereka, kata kementerian luar Jerman pada Selasa.

(Jururawat memberi vaksin BioNTech kepada wanita Jerman/REUTERS)

Menurut kedutaan, kira-kira 14,000 warga Jerman tinggal di China.Pegawai-pegawai Jerman "berusaha meluaskan tawaran itu kepada warganegara lain juga," kata kementerian luarnya.Setakat ini China berkeras untuk menggunakan vaksin yang hanya dihasilkan dalam negara dan menolak vaksin buatan Barat yang menggunakan teknologi Messenger Asid Ribonukleik (mRNA) yang lebih baharu.China secara tiba-tiba menghapuskan China, rumah kepada 1.4 bilion orang, secara tiba-tiba meninggalkan dasar 'sifar-COVID-19' bulan lalu dan jangkitan semakin meningkat di seluruh populasi yang mempunyai imuniti yang rendah selepas dilindungi sejak virus itu muncul tiga tahun lalu di bandar Wuhan, China.Kesatuan Eropah (EU) menawarkan vaksin COVID-19 percuma kepada China pada Selasa. Jurucakap Kementerian Luar China Mao Ning berkata bekalan vaksin di China adalah mencukupi ketika ditanya mengenai tawaran bekalan vaksin daripada EU. Rakyat Jerman yang berada di China dibenarkan untuk menerima vaksin BioNTech manakala warga China yang tinggal di Jerman boleh mendapatkan vaksin jenis SinoVac, kata jurucakap kerajaan Jerman bulan lalu.- REUTERS


Menteri Kesihatan Jerman suarakan kebimbangan varian COVID-19

BERLIN, 5 Januari- Menteri kesihatan Jerman Karl Lauterbach menyatakan kebimbangan terhadap subvarian COVID-19 baharu yang dikaitkan dengan kemasukan ke hospital semakin meningkat di timur laut Amerika Syarikat (AS).Berlin turut berwaspada dengan situasi itu dengan teliti.Memandangkan kebanyakan dunia melihat peningkatan kes COVID-19 di China, pakar penyakit berjangkit juga bimbang dengan pemularan varian Omicron XBB.1.5.Minggu lalu, data rasmi menunjukkan lebih daripada 40% kes COVID-19 di AS.“Mudah-mudahan kita dapat melalui musim sejuk sebelum varian itu boleh merebak dalam kalangan kita,” tulis Karl Lauterbach di Twitter pada Rabu."Kami turut memantau varian Omicron XBB.1.5 berlaku di Jerman."Tujuh daripada 10 negeri AS menyaksikan peningkatan jangkitan dan kemasukan ke hospital seiring dengan penularan kes XBB kata pakar penyakit berjangkit di Universiti Minnesota Dr Michael Osterholm dalam satu temu bual dengan Reuters.- REUTERS


China lapor 218,019 kes baharu COVID-19 kepada WHO

CHINA, 5 Januari- Pertubuhan Kesihatan Sedunia (WHO) dalam laporan mingguannya berkata China melaporkan 218,019 kes COVID-19 setakat 1 Januari, ketika negara itu sedang memerangi virus tersebut.Lima kematian baharu turut dilaporkan berkaitan COVID-19 pada Selasa, menjadikan jumlah kematian rasmi kes itu sebanyak 5,258 dan rekod tersebut sangat rendah mengikut piawaian global.Pada Disember tahun lalu, WHO tidak menerima data dari China mengenai jumlah kemasukan ke hospital akibat COVID-19 sejak Beijing menarik balik dasar 'sifar COVID'.Perkara itu mendorong beberapa pakar kesihatan mempersoalkan China mungkin menyembunyikan maklumat mengenai COVID-19.- REUTERS

(Pesakit di jabatan kecemasan hospital di Shanghai/REUTERS)


Pertemuan empat mata antara Xi Jinping dan Marcos Jr

(Marcos Jr (dua dari kiri) bersalaman dengan Xi Jinping (dua dari kanan)/AFP)

BEIJING, 5 Januari- Presiden China, Xi Jinping pada Rabu mengadakan pertemuan empat mata dengan rakan sejawatannya dari Filipina, Ferdinand Romualdez Marcos Jr yang sedang dalam rangka lawatan rasmi ke China.Xi berkata China sentiasa memandang hubungan dengan Filipina dari sudut strategik dan secara menyeluruh.China bersedia mengekalkan interaksi strategik dan membuat rancangan menyeluruh melibatkan perkembangan hubungan bilateral bagi membawa lebih banyak manfaat kepada rakyat kedua-dua negara, di samping menyumbang tenaga positif terhadap keamanan dan kestabilan serantau.Xi menekankan bahawa kedua-dua negara akan mengadakan kerjasama dalam bidang pertanian, pembinaan infrastruktur, sumber tenaga dan sosiobudaya.“China sedang mengubah suai langkah pencegahan dan kawalan wabak COVID-19 supaya menyelaraskan pencegahan pandemik dengan pembangunan sosioekonomi secara lebih saintifik.“Saya yakin pertukaran rakyat kedua-dua negara akan dipulihkan kepada situasi sebelum tercetusnya pandemik,” kata beliau.

(Marcos Jr (dua dari kiri) dengan Xi Jinping (dua dari kanan)/AFP)

Xi berkata China bersedia memfokuskan kerjasama dan pembangunan dengan Filipina dan negara ASEAN yang lain, melindungi kedudukan ASEAN dalam kerjasama serantau, mendorong pembinaan ‘lima kampung halaman’, mendorong rantau ini terus bebas dari impak Perang Dingin dan meneruskan kemakmuran pembangunan.Marcos Jr dalam ucapannya pula menyatakan beliau berharap lawatan ke China kali ini dapat mencerminkan bahawa hubungan Filipina-China berada pada tahap baik dan saling memerlukan.“Kami bersedia untuk terus menangani masalah maritim melalui rundingan persahabatan dan mengadakan perbincangan semula terhadap penerokaan minyak dan gas dengan China,” tambahnya.Beliau turut menzahirkan penghargaan kepada China atas bantuan yang diberikan dalam usaha melawan wabak COVID-19.Marcos Jr berharap suapaya lebih banyak rakyat China datang melancong ke Filipina dan belajar di negara itu dalam usaha memperkukuh hubungan jangka panjang kedua-dua negara.Pemimpin kedua-dua negara turut menyaksikan penandatanganan dokumen kerjasama melibatkan pelaksanaan Inisiatif Jalur dan Laluan (BRI), pertanian, perikanan, pembinaan infrastruktur, kewangan, kastam, e-niaga dan pelancongan.- BERNAMA


Fumio Kishida gesa kenaikan gaji lebih cepat elak stagflasi

TOKYO, 5 Januari- Perdana Menteri Jepun ( pada Khamis menggesa pemimpin-pemimpin perniagaan supaya mempercepatkan kadar kenaikan gaji kerana ekonomi negara itu berisiko mengalami stagflasi jika tidak berlaku kenaikan gaji berbanding kenaikan harga barangan."Sekiranya pertumbuhan gaji ketinggalan di belakang kenaikan harga, maka stagflasi boleh berlaku," kata Kishida pada perhimpunan Tahun Baru.Stagflasi ialah gabungan pertumbuhan ekonomi yang rendah dan inflasi yang melonjak sekali gus mengurangkan kuasa beli isi rumah bagi memenuhi keperluan hidup.Kishida turut menggesa kepada syarikat yang memperoleh keuntungan yang tinggi bagi menaikkan gaji pekerja bagi memudahkan pertukaran buruh menukar pekerjaan.Selain itu kerajaan juga berjanji untuk membelanjakan 1 trilion yen ($7.5 bilion) dalam tempoh lima tahun akan datang untuk melatih semula pekerja, sambil menggalakkan firma perniagaan untuk mewujudkan skala gaji lebih fleksibel dalam meningkatkan kadar gaji.Firma Jepun cenderung membayar bonus sekali sahaja untuk prestasi yang memberangsangkan daripada menaikkan gaji asas, supaya mereka boleh melaraskan kos kakitangan dengan mudah sekiranya berdepan keadaan ekonomi tidak menentu.Konfederasi Kesatuan Sekerja Jepun, dikenali sebagai Rengo, menuntut kenaikan gaji sebanyak 5% pada rundingan buruh dan pengurusan tahun ini.Penganalisis menganggap perkara itu sebagai perkara yang sukar dilaksanakan kerana purata kenaikan gaji tahunan sekitar 2% dalam beberapa tahun kebelakangan ini.Namun, penggubal dasar Jepun telah mendesak syarikat untuk melaksanakan kenaikan gaji bagi menggalakkan pertumbuhan ekonomi.- REUTERS


Djokovic terlepas lebih banyak kejohanan AS kerana status vaksinasi

AUSTRALIA, 5 Januari- Novak Djokovic berdepan kehilangan lebih banyak kejohanan di Amerika Syarikat (AS) kerana keengganannya untuk mendapatkan suntikan vaksin COVID-19.Bekas pemain nombor satu dunia itu dijangka terlepas acara berprestij Indian Wells dan Miami Open ATP 1000 selepas pihak berkuasa AS melanjutkan keperluan mereka untuk pelawat antarabangsa diberi vaksin COVID-19."Saya tahu perkara itu, namun saya rasa ia belum rasmi lagi. Jadi apabila ia rasmi kita boleh bercakap mengenainya," kata pemenang 21 kali Grand Slam Serbia itu di Adelaide yang sedang membuat persiapan untuk Terbuka Australia.Apabila wartawan pada sidang akhbar memetik kenyataan Pentadbiran Keselamatan Pengangkutan AS (TSA), Djokovic menjawab; "maksud saya, sekiranya perkara itu adalah rasmi, apa yang boleh saya lakukan? Tiada apa-apa. Anda tahu kedudukan saya, jadi begitulah.“Saya berharap untuk bermain, tetapi saya tidak boleh pergi,” tambah pemain berusia 35 tahun itu.TSA dilaporkan telah melanjutkan larangan ke atas bukan warganegara yang tidak divaksin sehingga April, dengan Indian Wells akan berlangsung dari 6 hinnga 19 Mac dan Terbuka Miami dari 19 Mac hingga 2 April.Djokovic telah dihalang daripada memasuki Amerika Syarikat untuk bermain Terbuka AS tahun lepas kerana status vaksinnya, dan telah dihantar pulang pada Januari sebelum Terbuka Australia atas sebab yang sama.- AFP


Lelaki warga China lari dari kuarantin

SEOUL, 5 Januari- Seorang lelaki warga China melarikan diri dari kemudahan kuarantin yang ditetapkan kerajaan Korea Selatan untuk pelancong asing dua hari lepas selepas disahkan positif COVID-19 telah ditahan di Seoul pada Khamis, kata polis.Polis berkata, lelaki berusia 41 tahun itu ditangkap ketika cuba bersembunyi di sebuah hotel di Seoul pada 12.55 tengah hari.Bagaimanapun warga China itu enggan memasuki hotel yang ditetapkan oleh pihak berkuasa kesihatan sebagai penginapan kuarantin sementara bagi pelancong asing di Incheon, barat Seoul, sebelum hilang pada 10.04 malam Selasa, menurut agensi berita Yonhap.Dia disahkan positif virus itu selepas menjalani ujian PCR yang dijalankan di pintu masuk utama negara, Lapangan Terbang Antarabangsa Incheon.Bermula Isnin, semua ketibaan dari China diwajibkan menjalani ujian tindak balas rantai polimerase (PCR) pada hari pertama kemasukan mereka dan mesti dikuarantin selama seminggu sekiranya disahkan positif COVID-19.Pemeriksaan rakaman TV litar tertutup menunjukkan lelaki itu kali terakhir dilihat di sebuah pasar raya terletak kira-kira 300 meter dari hotel Incheon awal Rabu.Polis juga bercadang untuk menyiasat sebab dia melarikan diri selepas membawanya ke Incheon.

(Pelancong China menunggu keputusan COVID-19 sebaik tiba di Lapangan Terbang Antarabangsa Incheon/REUTERS)


Putera Harry dakwa diserang secara fizikal oleh William dalam memoir terbarunya

NEW YORK, 5 Januari- Putera Harry mendakwa pernah diserang secara fizikal oleh abangnya, Putera William dalam satu pergaduhan pada 2019 menurut laporan akhbar The Guardian, Rabu lalu.Menurut akhbar berkenaan, insiden berkenaan dicerikatan dalam memoir terbaharu tulisan Putera Harry bertajuk "Spare" yang dijangka dilancarkan hujung bulan ini disebalik perbalahannya dengan keluarga diraja tersebut.Harry, 38 menulis ketika pergaduhan di dapur rumahnya di London, William menggelar isterinya sebagai kurang ajar dan kasar sebelum kedua-dua putera raja itu bergelut, lapor The Guardian lagi."Dia menarik kolar dan mencengkam leher saya dan menyebabkan saya jatuh terhempas ke lantai, menyebabkan bekas makanan anjing hancur dan belakang tubuh saya kesakitan", menurut The Guardian, memetik tulisan buku berkenaan.Harry kemudian dilaporkan meminta agar abangnya segera beredar. William kelihatan menyesal dan meminta maaf atas tindakannya itu.Pendedahan terbaru berkaitan kemelut perhubungan kedua-dua beradik itu hadir ketika bapa mereka, Raja Charles bersiap-sedia untuk ditabalkan pada Mac menggantikan Ratu Elizabeth II yang mangkat pada September tahun lalu.Putera Harry dan isterinya Meghan telah berkongsi pengalaman mereka berkaitan keluarga diraja berkenaan dalam dokumentari terbitan Netfflix bulan lalu dan sebab sebenar pasangan itu melepaskan diri ke Amerika Utara pada 2020.Dalam dokumentari terbitan Netfflix itu, pasangan tersebut menyatakan laporan akhbar yang bersifat rasis dan gangguan tabloid dipercayai daripada hasutan keluarga diraja tersebut.Dalam satu petikan wawancara ITV di United kingdom dan CBS di Amerika Syarikat sebelum pelancaran memoirnya, Putera Harry dilaporkan berkata dia mahukan keluarganya kembali."Saya harap saya akan dapat kembali bapa dan abang saya", katanya dalam wawancara berkenaan-AFP

(Putera Harry dalam satu wawancara Stesen Televisyen/FOTO AFP)


Amazon buang 18,000 pekerja susulan ketidaktentuan ekonomi global

WASHINGTON, 5 Januari-Amazon mengumumkan bakal mengurangkan tenaga kerjanya kepada 18,000 orang susulan ketidaktentuan ekonomi yang melanda gergasi e-dagang itu ketika pamdemik."Kami dalam perancangan untuk mengurangkan kakitangan kira-kira 18,000 orang", kata Ketua Pegawai Eksekutifnya, Andy Jassy dalam satu kenyataan kepada pekerja.Terdahulu, Amazon mengambil langkah sama dengan memecat 10,000 pekerja November tahun lalu.Dalam kenyataan sama, Jassy dilaporkan turut berkata pengurusan tertinggi Amazon menyedari pembuangan tersebut akan menyukarkan para pekerja dan keputusan itu bukanlah perkara mudah yang perlu dilakukan pihaknya."Pihak syarikat berusaha memberi sokongan kepada mereka yang terjejas dengan menyediakan pekej termasuk pembayaran gaji, insuran kesihatan dan sokongan pertukaran kerja, ujarnya lagi.Menurut Jassy lagi, pembuangan tersebut tertumpu di Eropah dan pekerja terlibat bakal dimaklumkan bermula 18 Januari ini.Tambahnya, pengumuman mengejut terpaksa dilakukan kerana salah seorang pekerja Amzon telah membocorkan maklumat secara terbuka.Kumpulan perniagaan itu mempunyai 1.54 juta pekerja di seluruh dunia pada akhir September tidak termasuk pekerja bermusim yang diambil semasa tempoh peningkatan aktiviti, terutamanya semasa musim cuti.-AFP

(Ketua Pegawai Eksekutif AMAZON, Andy Jassy dalam satu kenyataan berkata syarikat itu bakal membuang 18,000 pekerja kerana ekonomi global yang tidak menentu/ FOTO AFP)


Polis Peru guna gas pemedih mata surai penunjuk perasaan

LIMA, 5 Januari- Polis menggunakan gas pemedih mata bagi menyuraikan penunjuk perasaan yang cuba mendekati ibu pejabat Kongres Peru di sini, pada Rabu.Ia ketika ribuan orang turun ke jalanan, dua minggu selepas gelombang protes maut berhubung penggulingan bekas Presiden Pedro Castillo.Penunjuk perasaan yang bertindak melemparkan objek ke arah polis menuntut peletakan jawatan Presiden Dina Boluarte, penutupan Kongres, perubahan pada perlembagaan dan pembebasan Castillo.

(Polis Peru menggunakan gas pemedih mata bagi menyuraikan penunjuk perasaan/Foto Reuters)

Castillo sedang menjalani tahanan pra-perbicaraan selama 18 bulan sementara dia disiasat kerana "pemberontakan," satu pertuduhan yang dinafikan bekas presiden itu. Beliau digulingkan selepas cuba membubarkan Kongres secara haram dan menyusun semula badan kehakiman.Boluarte, bekas naib presiden yang mengambil alih kuasa sejurus selepas penyingkiran Castillo, telah mencadangkan untuk meneruskan pilihan raya umum akan datang.Lebih dua puluh orang maut dalam protes di seluruh negara bulan lalu.-REUTERS


Majlis Keselamatan PBB bakal bincang lawatan Menteri Israel ke Masjid Al-Aqsa

NEW YORK,5 Januari-Majlis Keselamatan Pertubuhan Bangsa Bersatu (PBB) dijangka bertemu bagi membincangkan lawatan kontroversi Menteri Israel ke Masjid Al-Aqsa yang menimbulkan kemarahan rakyat Palestin.Kesemua 15 anggota Majlis Keselamatan bakal bersidang pada pukul tiga waktu tempatan di New York susulan permintaan oleh Amerika Syarikat, UAE dan China.Menurut Duta Palestin ke PBB, Riyad Mansour, perbincangan tersebut memperlihatkan kesedaran dan tanggunjawab masyarakat dunia tentang kepentingan mempertahankan 'status quo' Baitulmaqdis sebagai tapak sejarah dan keagamaan yang penting."Ini adalah tanggungjawab komuniti antarabangsa bagi mempertahan dan melindungi sejarah dan melindungi tapak sejarah Islam dan Kristian", ujarnya.Tambahnya, Palestin berharap resolusi hasil perbincangan itu nanti diharap tidak sekadar retorik semata-mata."Kami (Palestin) berharap ia bukan sekadar kenyataan 'indah' semata-mata, tetapi juga paling penting kami ingin lihat pelaksanaannya", tambah Riyad lagi.Lawatan oleh Menteri Keselamatan Dalam Negeri israel yang baru dilantik, firebrand Itamar Ben-Gvir pada Selasa lalu dilihat mampu menyalakan perang baharu antara Palestin dan Israel.Baitulmaqdis dianggap sebagai lokasi ketiga paling suci oleh orang Islam dan kawasan keramat oleh orang Yahudi yang memanggil Baitulmaqdis sebagai Kuil Gunung.Di bawah 'status qou' tersebut, orang bukan Islam dibenarkan melawat Masjid Al-Aqsa pada masa yang ditetapkan tetapi tidak dibenarkan untuk bersembahyang disitu.Jumlah kedatangan orang Yahudi, kebanyakannya Nasionalis semakin bertambah bertambah dan perbuatan bersembahyang secara bersembunyi di kawasan terbabit mendapat kecaman rakyat Palestin.Dunia barat memberi amaran sebarang tindakan berbentuk provokasi bakal mengancam 'status Quo' di kawasan suci Baitulmaqdis.Lawatan Ben Gvir Selasa lalu mendapat kecaman antarabangsa termasuk sekutu kuat Israel, Amerika Syarikat.Duta Jordan ke PBB Mahmoud Daifallah Hmoud lawatan oleh Ben Gvir merupakan tindakan ektrimis dan mampu mencetus keganasan baharu."PBB harus lebih bertanggungjawab dan menghentikan segala bentuk percubaan bagi menggugat keharmonian dan keamanan di Baitulmaqdis", ujarnya lagi.Sebelum ini, PBB telah mengemukakan beberapa resolusi bagi meredakan konflik Israel Palestin beberapa tahun kebelakangan ini dengan menyokong 'penyelesaian dua negara' bagi menjamin keselamatan di Timur Tengah-AFP

(Penunjuk perasaan Palestin memijak poster pemimpin Israel/ FOTO AFP)


EU galak negara anggota tetap peraturan wajibkan pengembara China kemuka ujian COVID-19

BRUSSELS, 5 Januari- Kesatuan Eropah (EU) menggalakkan negara anggotanya menetapkan peraturan mewajibkan pengembara dari China mengemukakan keputusan ujian COVID-19. Perkara itu diputuskan pakar kesihatan dalam mesyuarat krisis kesihatan EU, pada Rabu. Menurut kenyataan yang dikeluarkan Presiden Semasa EU, Sweden, semua penumpang yang meninggalkan China perlu menunjukkan keputusan negatif ujian COVID-19 yang diambil kurang daripada 48 jam dari masa berlepas. Selain, perlu memakai pelitup muka di dalam pesawat. Negara anggota EU juga disaran mengambil langkah kesihatan dan kebersihan terhadap pelancong antarabangsa yang masuk dan keluar dari negara berkenaan.

(Pelancong yang tiba dari China berjalan melepasi sepanduk maklumat dan menerima kit ujian kendiri COVID-19 percuma, di Lapangan Terbang Schiphol Amsterdam pada 4 Januari 2023/Foto AFP)

Antara lain, pakar berkata negara anggota harus menjalankan ujian COVID-19 secara rawak ke atas penumpang yang masuk, menguji air sisa dari penerbangan dan lapangan terbang, serta terus mempromosikan vaksinasi dan suntikan penggalak.Mereka juga akan terus memantau keadaan di EU dan China "termasuk tahap data yang dikongsi".-AFP


COVID-19: Jepun ketatkan kawalan sempadan bagi pelancong dari China

(Pengembara menunggu untuk menaiki pesawat di Lapangan Terbang Antarabangsa Chengdu Shuangliu di Chengdu, wilayah Sichuan, China 30 Disember 2022/REUTERS)

TOKYO, 5 Januari- Jepun akan memperketatkan langkah kawalan sempadan COVID-19 untuk pelancong dari China.Perdana Menteri Fumio Kishida berkata langkah itu sebagai tindak balas terhadap lonjakan kes jangkitan COVID-19.Sebagai langkah tambahan, penumpang yang menaiki pesawat terus dari China perlu mengemukakan keputusan ujian negatif COVID-19 dalam tempoh 72 sebelum berlepas. Perkara itu diumumkan oleh Kishida.Jepun juga akan terus meminta syarikat penerbangan mengehadkan penerbangan tambahan dari China, katanya pada sidang akhbar Tahun Baharu."Keputusan itu susulan keputusan ujian COVID-19 ke atas pelancong dari China dalam beberapa hari kebelakangan ini dan langkah sama oleh negara lain", katanya.Kementerian Kesihatan Jepun melaporkan 53 daripada 56 pelancong antarabangsa yang disahkan positif COVID-19 semasa ketibaan di lapangan terbang pada hari Selasa adalah dari China.Tindakan China memansuhkan sekatan yang ketat bulan lalu telah mencetuskan gelombang COVID-19 kepada negara yang berpopulasi 1.4 bilion penduduk yang mempunyai sedikit imuniti semula jadi yang telah dilindungi daripada virus itu sejak ia muncul di Wuhan tiga tahun lalu."Situasi wabak di tanah besar China telah mencetuskan kebimbangan orang ramai di Jepun", kata Kishida menerusi rancangan Fuji TV.

(Perdana Menteri Fumio Kishida berkata langkah itu sebagai tindak balas terhadap lonjakan kes jangkitan COVID-19REUTERS)

Beliau berkata kerajaan Jepun akan berusaha untuk menilai tahap jangkitan dalam kalangan pelancong China dengan menjalankan ujian PCR atau antigen kuantitatif serta pengawasan genomik semasa ketibaan.Sementara itu, Kementerian Luar Jepun mengumumkan penerbangan terus dari Hong Kong dan Macau akan dibenarkan mendarat di lapangan terbang selain Narita dan Haneda dekat Osaka, Chubu dekat Nagoya bagi mengurangkan sekatan yang diarahkan minggu lalu.Tambah kementerian itu, syarikat penerbangan mesti menahan penerbangan tambahan dari Hong Kong dan hab perjudian Macau selepas senarai destinasi lapangan terbang diperluas pada Ahad lalu. -REUTERS


Perancis janjikan kereta kebal ringan kepada Ukraine

(AMX 10 RC buatan Perancis ialah kereta kebal ringan beroda enam yang pada asalnya direka untuk misi peninjauan/AFP)

PARIS, 5 Januari- Perancis akan menghantar kereta kebal ringan buatan negara itu ke Ukraine untuk membantu menangkis pencerobohan Rusia, kata Presiden Emmanuel Macron."Presiden mahu meningkatkan bantuan kepada Ukraine dengan menghantar kereta kebal ringan RC AMX-10", kata seorang pembantu selepas Macron bercakap dengan rakan sejawatannya Volodymyr Zelensky melalui telefon.Ini adalah kali pertama kereta kebal rekaan Barat dibekalkan kepada angkatan tentera Ukraine.Namun tidak jelas berapa banyak kereta kebal itu yang telah beroperasi sejak 1980-an, akan dihantar atau tarikh ia akan dihantar.Kementerian Pertahanan Perancis berkata menteri pertahanan negara itu akan membincangkan butirannya tidak lama lagi."Kereta kebal AMX-10 RC sangat ringan dan menggunakan roda, oleh itu sangat mudah bergerak. Mungkin model lama tetapi berprestasi tinggi", kata seorang penasihat.Zelensky menerusi catatan di Twitter berkata beliau berterima kasih kepada Macron atas keputusan menghantar kereta kebal ringan ke Ukraine.Paris telah pun menghantar pelancar roket, sistem peluru berpandu pertahanan udara, peluru berpandu antikereta kebal dan antipesawat, serta pengangkut kakitangan berperisai ke Ukraine. -AFP


(Pemilik Facebook Meta didenda kerana melanggar data/AFP)

DUBLIN, 5 Januari- Media sosial gergasi Amerika Syarikat, Meta dikenakan denda berjumlah 390 juta euro (AS$413 juta) kerana melanggar undang-undang data peribadi Kesatuan Eropah (EU) di Facebook dan Instagram, kata pengawal selia data Ireland.Menurut kenyataan Suruhanjaya Perlindungan Data Ireland, Meta melanggar obligasinya berhubung ketelusan dan menggunakan asas undang-undang yang salah untuk pemprosesan data peribadinya bagi tujuan pengiklanan tingkah laku.Badan pemantau mencapai keputusan muktamad untuk mendenda Meta Ireland sebanyak 210 juta euro bagi platform Facebook dan 180 juta euro bagi Instagram, kerana melanggar Peraturan Perlindungan Data Am (GDPR) mercu tanda Eropah.Tindakan itu diumumkan sebulan selepas pengawal selia data Eropah, Penyelia Perlindungan Data Eropah (EDPS) membuat keputusan yang mengikat berhubung pengendalian data peribadi oleh kumpulan itu.Salah satu daripada keputusan itu adalah berkaitan bahagian mesej segera WhatsApp dan DPC Ireland akan mengumumkan keputusan berasingan minggu depan.Meta dan firma Teknologi Besar AS yang lain telah dikenakan denda besar atas amalan perniagaan mereka di EU dalam beberapa tahun kebelakangan ini dan blok itu juga telah mengetatkan peraturan dalam talian. -AFP

(Meta didenda 390 juta euro, langgar undang-undang data peribadi EU/AFP)


LONDON, 5 Januari- Harga minyak global menjunam berikutan kebimbangan tentang permintaan China dan harga gas Eropah merosot ke paras terendah sejak November 2021 apabila cuaca musim sejuk yang sederhana mengurangkan permintaan.Kejatuhan harga minyak mentah berterusan dari sehari sebelumnya, menurun sekitar 5%, berikutan kebimbangan mengenai permintaan dalam pengimport minyak terbesar dunia China, di tengah-tengah peningkatan mendadak dalam jangkitan COVID-19 di negara itu."Walaupun data yang boleh dipercayai nampaknya sukar diperoleh, pandangan nampaknya akan berlaku gangguan yang ketara dalam beberapa bulan akan datang dan kemudian pemulihan sekitar pertengahan tahun yang kemudiannya meningkatkan permintaan," kata Penganalisis Kanan (Pasaran) di platform dagangan OANDA, Craig Erlam.Pada sekitar 1600 GMT, setong WTI untuk penghantaran pada Februari turun 4.9% pada AS$73.15 setong, dan kontrak utama Eropah, Brent untuk penghantaran pada Mac, turun 4.9% kepada AS$78.11.Sementara itu, harga gas asli borong di Eropah merosot ke paras terendah sejak November 2021 apabila cuaca musim sejuk yang sederhana mengurangkan permintaan.Penanda aras kontrak hadapan Eropah TTF Belanda untuk bulan akan datang turun 9.3% kepada 65.59 euro pada sekitar 1620 GMT, melanjutkan kerugian sejak awal minggu ini. -AFP

(Harga minyak menjunam, harga gas Eropah cecah paras terendah sejak 2021/AFP)


Poland desak Jerman bayar ganti rugi perang

(Pemandangan bangunan yang musnah semasa Perang Dunia II di Warsaw, Poland 26 April 2019/REUTERS)

WARSAW, 5 Januari- Warsaw menolak keengganan Berlin untuk membayar pampasan bagi kerugian Perang Dunia II yang dialami oleh Poland.“Kami tidak menerima kedudukan Jerman, kami menolaknya secara keseluruhan dan menganggapnya sebagai tidak berasas dan salah,” kata Timbalan Menteri Luar Arkadiusz Mularczyk.Selasa lepas, Warsaw mengumumkan bahawa Berlin secara rasmi menolak tuntutan Poland untuk mendapatkan ganti rugi perang yang dianggarkan oleh kerajaan Poland sebanyak 1.3 trilion euro (AS$1.4 trilion).Beliau menyifatkan respons Jerman sebagai mengejutkan, menyatakan bahawa "Jerman tidak boleh menutup subjek yang tidak pernah dibuka sebelum ini".Mularczyk berkata kerajaan Poland "tidak melihat sebarang kesanggupan atau keinginan Jerman untuk membayar pampasan bagi kerugian".Poland akan mengeluarkan maklum balas bertulis kepada Jerman.Kementerian luar Poland dalam satu kenyataan yang dihantar kepada Pertubuhan Bangsa Bersatu menggesa PBB agar bekerjasama dan menyokong usaha Poland menuntut pampasan bagi kerugian yang dialami semasa pendudukan Jerman pada 1939-1945.Berlin telah berulang kali menolak dakwaan itu, dengan mengatakan Poland secara rasmi menolak tuntutan tersebut dalam perjanjian 1953.Menteri Luar Jerman, Annalena Baerbock semasa lawatan ke Warsaw pada Oktober mengakui tanggungjawab bersejarah Jerman tetapi berkata bahawa untuk Berlin, isu ganti rugi telah ditutup.Konservatif Poland berpendapat negara mereka dipaksa menandatangani perjanjian 1953 oleh Kesatuan Soviet. -AFP


Musim sejuk yang panas di Eropah

(Lokasi ski di gunung Jahorina, Sarajevo, Bosnia dan Herzegovina 4 Januari 2023/REUTERS)

BRUSSELS, 5 Januari- Rekod suhu musim sejuk yang tinggi melanda bahagian Eropah sepanjang minggu pertama Tahun Baharu 2023.Beratus-ratus kawasan mencatat rekod suhu musim sejuk paling "panas" sejak beberapa hari lalu, dari Switzerland ke Poland dan Hungary yang mencatatkan Malam Krismas paling panas di Budapest dan menyaksikan suhu meningkat kepada 18.9 darjah Celsius pada 1 Januari.Di Perancis, suhu meningkat kepada hampir 25C di barat daya pada Hari Tahun Baharu manakala biasanya pusat peranginan ski Eropah yang sibuk menjadi lengang kerana kekurangan salji.Perkhidmatan Cuaca di Jerman yang merekodkan suhu lebih 20 darjah Celcius melaporkan, peralihan tahun seumpama itu tidak pernah berlaku sejak 1881."Ramalan untuk keseluruhan musim sejuk belum dapat diperoleh tetapi kami meramalkan musim sejuk keseluruhan yang "lebih ringan" tahun ini berbanding tiga dekad sebelumnya," kata Unit Pemantauan Iklim Kebangsaan Jerman, Florian Imbery.Televisyen Czech pula melaporkan beberapa pokok mula berbunga di taman persendirian manakala pejabat Meteorologi dan Klimatologi Switzerland mengeluarkan amaran debunga kepada penghidap alahan daripada tumbuhan hazel yang mekar awal.Suhu mencecah 25.1C di lapangan terbang Bilbao di negeri Basque, Sepanyol. Orang ramai berjemur di bawah sinar matahari ketika mereka duduk di luar Muzium Guggenheim Bilbao atau berjalan di sepanjang Sungai Nervion.“Ia sentiasa hujan lebat di sini, ia sangat sejuk, dan ia adalah Januari, (tetapi sekarang) ia terasa seperti musim panas,” kata penduduk Bilbao, Eusebio Folgeira, 81 tahun.Pelancong Perancis, Joana Host berkata: "Ia seperti cuaca yang baik untuk berbasikal tetapi kami tahu ia seperti planet terbakar."Para saintis belum lagi menganalisis secara khusus bagaimana perubahan iklim mempengaruhi suhu tinggi baru-baru ini, tetapi cuaca panas Januari sesuai dengan trend jangka panjang kenaikan suhu akibat perubahan iklim yang disebabkan oleh manusia. -REUTERS

(Sebuah mesin membuat salji dilihat di atas gunung Jahorina berhampiran Sarajevo, Bosnia dan Herzegovina/REUTERS)


Perdana Menteri Britain ikrar masa depan lebih selepas musim sejuk

LONDON, 5 Januari- Britain yang semakin hampir terjerumus dalam kemelesetan ekonomi akan bangkit daripada musim sejuk dengan pertumbuhan ekonomi, inflasi yang lebih rendah dan senarai menunggu hospital yang lebih pendek, ikrar Perdana Menteri Rishi Sunak.Beliau juga berikrar akan mengurangkan hutang negara dan meluluskan undang-undang baharu untuk menghentikan kegiatan pendatang tanpa izin menyeberangi Selat Inggeris dari Perancis."Tiada helah, tiada kesamaran. Kami akan membina semula kepercayaan dalam politik melalui tindakan," katanya dalam ucapan."Jadi saya minta anda menilai kami atas usaha yang kami lakukan dan hasil yang kami capai," tambah Sunak yang mula menerajui kerajaan pada Oktober lepas susulan peletakan jawatan Boris Johnson dan Liz Truss.Sunak bagaimanapun tidak memberi sebarang butiran atau bagaimana beliau akan menamatkan gelombang mogok jururawat dan pemandu kereta api yang menjejaskan negara pada musim sejuk ini.Sebaliknya berjanji akan mengurangkan kepada separuh inflasi dua angka tahun ini."Negara akan menjadi hakim sama ada kami sebagai sebuah kerajaan berusaha keras untuk memberi tumpuan kepada keutamaan dan menyampaikan kemajuan yang bermakna," katanya. -AFP.

(Rishi Sunak menyampaikan ucapan pertamanya pada 2023, di Plexal, Taman Olimpik Queen Elizabeth di timur London/AFP)


COVID-19: China tidak dedah keadaan sebenar

GENEVA, 5 Januari - Data COVID-19 negara China tidak memberi gambaran tepat tentang situasi di negara itu, termasuk jumlah kemasukan ke hospital dan kematian, kata Pengarah Kecemasan Pertubuhan Kesihatan Sedunia (WHO), Mike Ryan.Kenyataan tersebut dibuat ketika agensi PBB itu bersiap sedia untuk bertemu dengan saintis China sekali lagi hari ini sebagai sebahagian daripada taklimat yang lebih meluas dalam kalangan negara anggota mengenai situasi COVID-19 global."Kami percaya bahawa jumlah semasa yang diterbitkan dari China kurang menggambarkan kesan sebenar penyakit itu dari segi kemasukan ke hospital, dari segi kemasukan ke ICU dan terutamanya dari segi kematian," kata beliau dalam taklimat media di sini.Terdahulu dalam taklimat itu Ketua Pengarah WHO, Tedros Adhanom Ghebreyesus mengulangi bahawa agensi itu "prihatin" tentang lonjakan jangkitan COVID-19 di China dan sekali lagi menggesa Beijing supaya menyampaikan data yang cepat dan tetap mengenai kemasukan ke hospital dan kematian."Kami terus meminta China untuk data yang boleh dipercayai mengenai kemasukan ke hospital dan kematian, serta penjujukan virus masa nyata yang lebih komprehensif," katanya."WHO bimbang tentang risiko kepada kehidupan di China dan telah mengulangi kepentingan vaksinasi, termasuk dos penggalak untuk melindungi daripada kemasukan ke hospital, penyakit teruk dan kematian," tambah beliau. -AFP

(Seorang kakitangan berada di sebelah beberapa beg mayat di rumah pengebumian,ketika wabak COVID-19 berterusan di Shanghai, China/REUTERS)


Subvarian Omicron XBB dikesan di Vietnam

HANOI, 4 Januari- Subvarian baharu Omicron yang dikenali sebagai XBB kini dikesan di Ho Chi Minh City, Vietnam, lapor Xinhua, memetik media tempatan pada Rabu.Subvarian itu yang mula dilaporkan pada Disember tahun lalu itu hanya menyumbang sebahagian kecil kes, menurut pasukan penyelidik COVID-19 Hospital Ho Chi Minh City.Pada separuh kedua 2022, kebanyakan kes di bandar raya itu melibatkan varian Omicron dan Delta, menurut Agensi Berita Vietnam.

(Subvarian itu yang mula dilaporkan pada Disember tahun lalu itu hanya menyumbang sebahagian kecil kes, menurut pasukan penyelidik COVID-19 Hospital Ho Chi Minh City./FOTO HIASAN)

Menurut laporan itu, situasi COVID-19 di Ho Chi Minh City masih terkawal sekali gus menunjukkan pentingnya peranan vaksin dalam melindungi kes yang teruk dan membantu mengurangkan risiko kematian. -BERNAMA


Budak terperangkap dalam cerucuk konkrit disahkan maut

HANOI, 4 Januari- Seorang budak lelaki berusia10 tahun yang terjatuh ke dalam cerucuk konkrit sempit di tapak pembinaan terbuka pada malam Tahun Baharu telah disahkan meninggal dunia, kata media kerajaan hari ini.Pasukan penyelamat menghabiskan hampir 100 jam cuba membebaskan Ly Hao Nam dari tiang sokongan sepanjang 35 meter yang didorong ke dalam tanah, namunb tidak berjaya, akhbar dalam talian VnExpress memetik seorang pegawai kerajaan tempatan sebagai berkata.Timbalan Pengerusi Wilayah Selatan Dong Thap, Doan Tan Buu berkata, pihak berkuasa mengesahkan mangsa telah meninggal dunia dan sedang berusaha mengeluarkan mayat dari tapak pembinaan berkenaan. Nam didengari menangis meminta tolong sejurus selepas dia terjatuh ke dalam cerucuk konkrit berongga, yang mempunyai diameter 25 sentimeter Sabtu lalu di tapak pembinaan jambatan di wilayah delta Mekong di mana dia mencari besi buruk bersama rakan-rakannya.

(Pasukan penyelamat menghabiskan hampir 100 jam cuba membebaskan Ly Hao Nam dari tiang sokongan sepanjang 35 meter yang didorong ke dalam tanah, namunb tidak berjaya/AFP)

Terdahulu pada Rabu, Perdana Menteri Vietnam, Pham Minh Chinh telah menggesa penyelamat dan pihak berkuasa tempatan untuk menggerakkan semua peralatan dan pasukan yang diperlukan, kata kerajaan. -REUTERS


Terpalit kegiatan narkotik: Ratusan anggota polis berpangkat tinggi diarah letak jawatan

(Menteri Dalam Negeri Filipina, Benjamin Abalos/AFP)

MANILA, 4 Januari- Ratusan anggota polis berpangkat tinggi di Filipina diarah meletak jawatan hari ini, sebagai langkah kerajaan Filipina untuk membersihkan pegawai dalam perkhidmatan itu yang terpalit dengan pengedaran dadah.Menteri Dalam Negeri Filipina, Benjamin Abalos, mengarahkan kesemua anggota polis berpangkat kolonel dan jeneral membabitkan keseluruhan kira-kira 300 pegawai supaya meletakkan jawatan mereka.Katanya, ia selepas siasatan mendapati terdapat segelintir anggota berkenaan terbabit dengan kegiatan narkotik.Jelas Abalos, mereka boleh memilih untuk terus bekerja, sementara rekod mereka dinilai oleh jawatankuasa dianggotai lima ahli.Bagi yang bersalah, tegasnya mereka perlu menerima peletakan jawatan."Jika anda tidak terbabit, tiada apa yang perlu dirisaukan."Sesiapa yang tidak mengemukakan peletakan jawatan mereka akan dipersoalkan," katanya pada sidang media di ibu pejabat polis negara di sini.Mengulas langkah itu, Abalos menyifatkan ia sebagai radikal dan 'jalan pintas' selepas siasatan sebelum ini terhadap pegawai yang didakwa terbabit dengan rasuah, mengambil masa lama dan tidak mencapai penyelesaian sewajarnya."Ini adalah satu-satunya cara untuk membersihkan barisan ini dengan cara yang pantas.

(Sampel air kencing suspek penagih dadah yang menyerah diri kepada polis secara sukarela diuji untuk bahan narkotik berbeza di sebuah pusat komuniti di Manila, Filipina 9 Oktober 2016/REUTERS)

"Sukar untuk berperang apabila menyedari sekutu anda yang akan menembak anda dari belakang," tegasnya.Dikatakan, ia bukan kali pertama pendekatan kejam seperti itu digunakan untuk membersihkan perkhidmatan polis Filipina.Pada awal 1990-an, bekas Presiden, Fidel Ramos bertindak keras terhadap polis dengan mengarahkan semua pegawai berumur lebih 56 tahun atau lebih 30 tahun dalam perkhidmatan meletak jawatan.Ia termasuk peletakan jawatan oleh ketua polis negara dan sembilan pegawai kanan lain. -AFP


Taiwan beri wang tunai kepada setiap rakyatnya sempena tahun baharu, kongsi prestasi ekonomi baik

(Sejumlah T$140 bilion yang sebahagian daripada hasil cukai akan dibelanjakan untuk menyalurkan bantuan berupa wang tunai sebanyak T$6,000 kepada setiap rakyat/REUTERS)

TAIPEI, 4 Januari- Kerajaan Taiwan mengumumkan untuk mengagihkan wang tunai bernilai hampir AS$200 kepada setiap rakyatnya pada tahun ini.Perdana Menteri Taiwan, Su Tseng-chang berkata, ia merupakan satu bentuk perkongsian keuntungan selepas negara itu merekodkan prestasi pertumbuhan ekonomi yang baik.Ekonomi negara itu yang bergantung kepada eksport untuk produk seperti cip semikonduktor, menyaksikan kadarnya meningkat 6.45% pada 2021 menjadikan ia kadar terpantas sejak berkembang 10.25% pada 2010.Walaupun pertumbuhan ekonomi dijangka perlahan 2023, Taiwan merancang untuk menyuntik tambahan dana berjumlah $380 billion Dolar Taiwan hasil cukai pada tahun.Ia bagi membantu melindungi negara itu daripada dilanda kejutan ekonomi global termasuk subsidi untuk harga elektrik serta insurans buruh dan kesihatan.Tseng-chang berkata sejumlah $140 bilion Dolar Taiwan (T$) yang sebahagian daripada hasil cukai akan dibelanjakan untuk menyalurkan bantuan berupa wang tunai sebanyak T$6,000 kepada setiap rakyat."Hasil daripada pencapaian ekonomi akan dikongsikan dengan semua rakyat dari muda hingga tua."Kami berharap untuk memberikan pada awal Tahun Baharu, dengan proses itu memerlukan kelulusan Parlimen di mana Parti Progresif Demokratif yang mentadbir kerajaan mempunyai majoriti," katanya.

(Ekonomi negara itu yang bergantung kepada eksport untuk produk seperti cip semikonduktor, menyaksikan kadarnya meningkat 6.45% pada 2021 menjadikan ia kadar terpantas sejak berkembang 10.25% pada 2010/REUTERS)

Bagaimanapun, ketika mengumumkan perkara itu, beliau tidak memperincikan bagaimana kerajaan mahu melakukan pembayaran itu.Taiwan adalah pengeluar utama semikonduktor iaitu bahan yang digunakan untuk pelbagai pembuatan merangkumi kereta, telefon pintar sehingga jet pejuang.Ekonomi negara itu terus merekodkan pertumbuhan stabil semasa penularan pandemik COVID-19 selama beberapa tahun, didorong permintaan utuh terhadap cip bagi pengguna elektronik di tengah-tengah ramai orang bekerja di rumah.Bank Pusat Taiwan pada Disember tahun lalu, memotong anggaran pada 2022 membabitkan pertumbuhan Keluaran Dalam Negara Kasar (KDNK) kepada 2.91% daripada 3.51% yang diramalkan pada September tahun sama. - REUTERS


Lebih 7,000 banduan diberi pengampunan sempena Hari Kemerdekaan Myanmar

NAYPYIDAW, 4 Januari- Junta mengumumkan pengampunan kepada lebih 7,000 banduan sempena Hari Kemerdekaan Myanmar hari ini, ketika negara berkenaan masih diselubungi pertempuran antara junta dan kumpulan pemberontak antirampasan kuasa, sejak tentera merampas tampuk kerajaan hampir dua tahun lalu.Junta mengumumkan akan membebaskan 7,012 banduan tetapi tidak menyatakan sama ada jumlah itu termasuk mereka yang dipenjarakan kerana berbeza pendapat.Menurut wartawan AFP di lapangan, kereta kebal, pelancar peluru berpandu dan kereta berperisai berarak sejak awal pagi lagi ke padang kawad di sini.Perarakan itu sekali gus menandakan usia 75 tahun Myanmar sejak negara itu memperoleh kemerdekaan daripada Britain.Selain perarakan aset tentera, kelihatan penjawat awam dan pelajar sekolah turut menyertai sambutan kemerdekaan negara itu.Pada sambutan berkenaan, sebanyak 750 burung merpati dilepaskan, sebagai simbolik peristiwa bersejarah itu.Dalam pada itu, jurucakap junta, Zaw Min Tun, enggan mengulas sama ada Suu Kyi akan dipindahkan dari penjara ke tahanan rumah sebagai sebahagian daripada pengampunan.Baru-baru ini, junta yang dikatakan menyelesaikan beberapa siri perbicaraan mahkamah tertutup membabitkan kes pemimpin sivil, Aung San Suu Kyi sedang bersiap sedia untuk mengadakan pilihan raya akhir tahun ini.Bagaimanapun, Amerika Syarikat (AS) mendakwa penganjuran pilihan raya itu sebagai palsu.

(Ketua tentera Myanmar Min Aung Hlaing ketika memeriksa perbarisan sempena Hari Kemerdekaan negara itu di Naypyidaw pada 4 Januari 2023/AFP)

Ketika menyampaikan ucapan semasa perhimpunan tentera, ketua junta, Min Aung Hlaing, mendakwa terdapat negara luar yang bertindak mencampuri hal ehwal dalaman Myanmar sejak rampasan kuasa pada Februari 2021.Penganalisis berpandangan junta mungkin akan membatalkan sistem pilihan raya.'National League for Democracy' yang diterajui Suu Kyi pernah memenangi majoriti besar pada 2020 dan 2015. -AFP


Mesir mahu AS pulang semula keranda purba

(Sarkofagus kayu purba dikenali sebagai`Keranda Hijau’ yang dicuri Amerika Syarikat/AFP)

KAHERAH, 4 Januari- Mesir mahu Amerika Syarikat (AS) memulangkan semula sebuah sarkofagus kayu purba dikenali sebagai `Keranda Hijau’ berusia kira-kira 2,700 tahun yang dicuri.

Keranda purba tersebut dicuri beberapa tahun lalu dan dipamerkan di Muzium Sains Asli Houston di Amerika Syarikat.Menteri Luar, Sameh Shoukry berkata, usaha mendapatkan kembali artifak purba berkenaan penting bagi melindungi warisan Mesir.Sementara itu, pegawai tertinggi Majlis Antikuiti, Mostafa Waziri berkata, sarkofagus tersebut dipercayai berasal dari era dinasti purba Mesir, pada tahun 664 sebelum Masihi."Ia dipercayai milik seorang ‘paderi’ bernama Ankhenmaat," kata Mostafa.Dalam pada itu, Peguam Daerah Manhattan, Alvin L Bragg berkata, keranda purba itu dipercayai diseludup menerusi Jerman ke AS pada tahun 2008. -AFP

(Keranda purba itu dipercayai milik seorang ‘paderi’ bernama Ankhenmaat/AFP)


California diramal hujan lebat, banjir minggu ini

(Seorang pekerja di San Francisco, California memuatkan beg pasir ke dalam trak untuk digunakanbagi menghadang banjir /AFP)

CALIFORNIA, 4 Januari- Amaran hujan lebat dan banjir dikeluarkan di California minggu ini dengan pihak berkuasa meramalkan cuaca ekstrem itu mungkin boleh meragut beberapa nyawa.

Negeri di barat Amerika Syarikat yang jarang dituruni hujan itu dilanda beberapa siri ribut sejak minggu kebelakangan ini.Terbaharu, Perkhidmatan Cuaca Kebangsaan (NWS) memaklumkan, satu amaran dari Lautan Pasifik akan dilancarkan pada hari Rabu dan Khamis, dengan sesiapa yang tinggal di laluannya perlu bersedia terhadap sebarang kemungkinan.“Kesannya termasuk banjir besar, jalan raya terjejas, lereng bukit runtuh, pokok tumbang, bekalan elektrik terputus secara meluas, gangguan serta-merta kepada perdagangan dan yang paling teruk adalah kemungkinan kehilangan nyawa manusia."Ramalan ini perlu diambil serius," katanya.Pada malam tahun baharu, beberapa bahagian utara di sini dilanda ribut kuat hingga menyebabkan kejadian tanah runtuh dan terputus bekalan eletrik dengan banyak jalan raya dinaiki air.Dalam kejadian itu, sekurang-kurangnya seorang dilapor mati selepas terperangkap dalam kereta yang ditenggelami air. -AFP

(Pekerja Jabatan Kerja Raya San Francisco mendaftarkan kereta yang sedang beraturuntuk mendapatkan beg pasir percuma/AFP)


Sidang Kongres AS kecoh

WASHINGTON, 4 Januari- Sidang Kongres AS kecoh pada Selasa apabila Parti Republikan membangkang Kevin McCarthy daripada menjadi speaker Dewan Perwakilan dalam beberapa siri undian yang memalukan.Ahli kongres California itu memerlukan majoriti mudah untuk dipilih sebagai penggubal undang-undang tertinggi Washington, yang mengetuai Dewan dan berada di barisan kedua selepas jawatan presiden.Tetapi buat pertama kali dalam satu abad, Republikan gagal memilih speaker dalam tiga pusingan pertama pengundian yang mendapat liputan menyeluruh seluruh rangkaian televisyen AS.McCarthy memerlukan 218 undi di Dewan Perwakilan, yang bertukar kepada majoriti kecil Republikan 222-212 selepas pilihan raya pertengahan tahun lalu.Namun dia gagal menyelaraskan pemberontak parti, termasuk beberapa sekutu berprofil tinggi bekas presiden Donald Trump, dan dia dikejutkan dengan 19 undi "tidak" dari pihaknya sendiri dalam setiap dua pusingan pertama, meningkat kepada 20 dalam undian ketiga.Prestasinya sangat lemah sehingga dia tewas kepada pemimpin minoriti Demokrat Hakeem Jeffries dalam setiap tiga undian.McCarthy disifatkan sudah lama menginginkan jawatan itu selepas menarik diri pada 2015.Dewan dijangka mengadakan undian selanjutnya hari ini. Antara penghalang jalan kepada pemilihan McCarthy adalah persepsi sesetengah pihak di sebelah kanan partinya bahawa dia tidak cukup setia kepada Trump, yang bertanding semula untuk ke White House selepas tewas kepada Biden pada 2020. - AFP


Budak jatuh lubang 'senyap' sejak Isnin, harapan ditemukan hidup nipis

(Anggota tentera dan pakar kejuruteraan bertungkus lumus mengeluarkan lumpur dan air di kawasan tersebutbagi mengeluarkan batang tiang konkrit itu/AFP)

DONG THAP, 4 Januari- Misi menyelamat kanak-kanak lelaki berusia 10 tahun yang terjatuh je dalam lubang sedalam 35 meter di tapak pembinaan sejak tiga hari lalu di sini semakin sukar dengan anggota penyelamat memaklumkan harapan menemui mangsa terselamat semakin nipis.Mangsa, Thai Ly Hao Nam, terjatuh dalam lubang batang tiang konkrit selebar 25 sentimeter yang dibina untuk jambatan baharu ketika sedang mencari besi buruk pada Sabtu.Kira-kira 100 tentera dan pakar kejuruteraan Vietnam dikerah ke lokasi bagi membantu misi menyelamat.Bekalan oksigen turut disalurkan ke dalam lubang tersebut bagi membantu kanak-kanak itu bernafas, namun sehingga kini tidak jelas sama ada mangsa masih hidup atau tidak."Harapan untuk mangsa hidup adalah terhad," kata Doan Tan Buu, Timbalan Pengerusi Jawatankuasa Penduduk Wilayah Dong Thap.Mangsa menjerit minta pertolongan sebaik sahaja terjatuh ke dalam lubang berkenaan, namun anggota penyelamat berkata dia tidak memberikan sebarang respons sejak Isnin.Kawasan berkenaan turut ditutup kepada orang ramai bagi usaha mencari dan menyelamat dijalankan. -AFP

(Mangsa terjatuh dalam lubang batang tiang konkrit selebar 25 sentimeter yang dibina untuk jambatan baharuketika sedang mencari besi buruk pada Sabtu/AFP)


AS laksana hukuman mati pertama kepada wanita transgender di Missouri

WASHINGTON, 4 Januari- Seorang wanita transgender yang disabitkan dengan pembunuhan dihukum mati pada Selasa dengan suntikan maut.Ia merekodkan hukuman mati pertama membabitkan transgender di Amerika Syarikat.Amber McLaughlin, 49, disahkan meninggal dunia pada pukul 7.00 malam waktu tempatan di Pusat Diagnostik dan Pemulihan di bandar Bonne Terre, Missouri, menurut kenyataan oleh jabatan penjara negeri.Stesen berita tempatan Fox2now melaporkan, McLaughlin meninggal dunia akibat suntikan maut.McLaughlin ialah orang transgender pertama dihukum bunuh di negara itu, dan juga orang pertama yang mati akibat hukuman mati tahun ini di Amerika.Dia disabitkan bersalah membunuh bekas teman wanita pada 2003 di pinggir bandar St. Louis.Menurut pertuduhan kes, McLaughlin mengganggu mangsa sehingga ke tahap bekas teman wanitanya itu meminta perintah sekatan dikenakan terhadapnya.Pada hari pembunuhan, McLaughlin merogol dan membunuh bekas teman wanitanya, Beverly Guenther sebelum mayatnya dibuang berhampiran sungai Mississippi.Guenther dilaporkan ditikam dengan pisau dapur.Pada tahun 2006 juri mendapati McLaughlin bersalah kerana membunuh tetapi buntu tentang hukuman yang sepatutnya dikenakan.Hasil perbicaraan hakim kemudian menjatuhkan hukuman mati. Campur tangan sedemikian dibenarkan di Missouri dan juga di Indiana.Memetik fakta bahawa juri tidak menjatuhkan hukuman mati kepada McLaughlin, peguamnya meminta Gabenor Mike Parson meringankan hukumannya kepada penjara seumur hidup."Hukuman mati yang kini sedang dipertimbangkan bukan datang dari hati nurani masyarakat tetapi dari seorang hakim," peguamnya berhujah dalam permohonan pengampunan mereka.Mereka juga berhujah bahawa McLaughlin mempunyai masa kanak-kanak yang bermasalah dan mengalami masalah kesihatan mental.Perjuangannya telah mendapat sokongan daripada individu berprofil tinggi termasuk dua ahli Dewan Perwakilan AS, Cori Bush dan Emanuel Cleaver.Dalam sepucuk surat kepada gabenor mereka berkata, bapa angkat McLaughlin pernah memukulnya dengan baton."Selain penderaan yang dahsyat ini, dia juga secara senyap bergelut dengan identitinya, bergelut dengan apa yang kini kita fahami adalah kecelaruan jantina," menurut surat itu.

Keadaan itu menggambarkan orang merasakan jantina semasa lahir tidak sepadan dengan identiti jantina.Laporan akhbar menyebut, McLaughlin sudah memulakan peralihan jantinanya dalam beberapa tahun kebelakangan ini, namun dimaklumkan kekal di bahagian sel hukuman mati untuk banduan lelaki di Missouri.Pusat Maklumat Hukuman Mati, yang berfungsi untuk memansuhkan hukuman sedemikian di Amerika, berkata tidak ada kes sebelum ini seorang transgender diketahui secara terbuka dihukum mati di Amerika Syarikat. -AFP


Potong, jual anggota badan mayat tanpa kebenaran, wanita dipenjara 20 tahun

COLORADO, 4 Januari- Seorang bekas pemilik pengurusan mayat dijatuhi hukuman penjara 20 tahun pada Selasa kerana menipu saudara si mati dengan membedah 560 mayat dan menjual bahagian badan mereka tanpa kebenaran.Megan Hess, 46 tahun mengaku bersalah melakukan penipuan tersebut, Julai lalu.Dia mengendalikan rumah pengebumian dan krematorium, Sunset Mesa, dan Perkhidmatan Penderma, dari bangunan yang sama di Montrose, Colorado. Penjara 20 tahun adalah tempoh maksimum yang dibenarkan bawah undang-undang semasa.Sementara itu, ibunya berusia 69 tahun, Shirley Koch, juga mengaku bersalah melakukan penipuan dan dijatuhi hukuman penjara 15 tahun. Peranan Koch adalah memotong mayat, menurut rekod mahkamah."Hess dan Koch pernah menggunakan rumah pengebumian mereka untuk mencuri mayat dan memotong anggota badan mayat menggunakan borang penderma palsu," kata pendakwa raya Tim Neff dalam pemfailan mahkamah.

"Tindakan Hess dan Koch menyebabkan kesakitan emosi yang sangat hebat kepada keluarga dan waris," menurut maklumat sama.Kes tersebut dicetuskan oleh siri penyiasatan Reuters 2016-2018 tentang penjualan anggota badan di Amerika Syarikat.Bekas pekerja memberitahu Reuters bahawa Hess dan Koch melakukan pemotongan badan mayat tanpa kebenaran. Beberapa minggu selepas berita itu diterbitkan, FBI menyerbu rumah pengurusan mayat tersebut.Pendakwa raya menyifatkan kes tersebut sebagai sangat ngeri dan salah satu kes paling penting dalam sejarah AS."Ini adalah kes paling meletihkan emosi yang pernah saya alami," kata Hakim Daerah A.S. Christine M. Arguello."Adalah membimbangkan mahkamah bahawa defendan Hess enggan memikul sebarang tanggungjawab terhadap kelakuannya."Hakim mengarahkan Hess dan Koch dihantar ke penjara dengan segera.Peguam Hess berkata dia telah difitnah secara tidak adil sebagai 'ahli sihir,' 'raksasa' dan 'hantu', sedangkan dia cuma 'manusia yang tidak sihat' yang kelakuannya boleh dikaitkan dengan kecederaan otak traumatik pada usia 18 tahun.Tina Shanon, yang mayat ibunya telah dikerat di luar kehendaknya, memberitahu mahkamah, "Saya telah melalui trauma yang sangat dalam."Penjualan organ seperti jantung, buah pinggang dan tendon adalah haram di Amerika Syarikat namun, menjual bahagian badan seperti kepala, lengan dan tulang belakang untuk digunakan dalam penyelidikan atau pendidikan tidak dikawal oleh undang-undang persekutuan.Hess menipu saudara-mara si mati dengan berbohong tentang pembakaran mayat dan membedah mayat serta menjualnya tanpa kebenaran. Syarikat latihan pembedahan dan firma lain yang membeli lengan, kaki, kepala dan batang tubuh daripada Hess tidak tahu mereka telah menerima 'produk' yang diperoleh secara penipuan, kata pendakwa raya.Di rumah pengurusan mayatnya, Hess mengenakan bayaran kepada keluarga sehingga AS$1,000 untuk pembakaran mayat, kata pendakwa raya, dan dia menawarkan pembakaran mayat percuma sebagai pertukaran untuk derma mayat.Pendakwa raya berkata dia berbohong kepada lebih 200 keluarga, yang menerima abu yang dibakar daripada tong bercampur dengan mayat-mayat berbeza. -REUTERS

(Megan Hess, pemilik Perkhidmatan Donor, ketika ditemu bual di Montrose, Colorado pada 23 Mei 2016/REUTERS)


Pele disemadi di Santos

(Jasad Pele ditempatkan di Stadium Urbano Caldeira di Santos bagi membolehkan  peminatmemberikan penghormatan terakhir/AFP)

SANTOS, 4 Januari- Keranda yang membawa legenda bola sepak Brazil, Pele selamat tiba di tempat persemadiannya di Tanah Perkuburan Memorial Santos, selepas tiga hari negara itu berkabung.

Keranda Pele yang disarungkan dengan bendera Brazil dan kelab lamanya, Santos FC itu diletakkan secara terhormat di atas sebuah trak bomba.Perjalanan terakhir Pele diiringi 'lautan' peminatnya dalam satu perarakan besar-besaran dengan melalui kediaman ibu mendiang, Celeste Arantes berusia 100 tahun yang masih hidup.

Ia kemudian berakhir di Perkuburan Memorial Santos, di mana upacara pengebumian Katolik akan diadakan sebelum Pele dikebumikan di perkuburan khas.

Santos, yang terletak di Sao Paulo, merupakan bandar tempat Pele membesar dan mengembangkan karier bola sepaknya.Siri penghormatan terakhir yang dihadiri oleh Presiden Brazil Luiz Inácio Lula da Silva, diadakan di Stadium Urbano Caldeira sebelum keranda diarak melalui jalan-jalan di Santos dan kemudian tiba di tanah perkuburan.Di jalanan, ramai peminat berkumpul untuk mengucapkan selamat tinggal kepada Pele.

Pele atau nama sebenarnya Edson Arantes do Nascimento, meninggal dunia 29 Disember lalu pada usia 82 tahun selepas perjuangan yang panjang menentang kanser. -AFP

(Peminat mendiang bintang bola sepak Brazil, Pele berkumpul di jalan ketika trak bomba mengangkut keranda Pele keTanah Perkuburan Memorial Santos di Santos/AFP)


Pekerja kereta api Britain mogok seminggu, jutaan penumpang terjejas

(Mogok di luar stesen kereta api Euston, London susulan tidak puas hati terhadap bayaran gajidan pemotongan pekerjaan/AFP)

LONDON, 4 Januari- Pekerja syarikat kereta api di Britain memulakan tahun baharu dengan mogok selama seminggu hingga menyebabkan kelancaran perkhidmatan kereta api terjejas yang melibatkan jutaan penumpang.Britain dicengkam pergolakan pekerja paling teruk sejak Margaret Thatcher berkuasa sebagai Perdana Menteri pada tahun 1980-an.Ketika itu berlaku inflasi yang melonjak berikutan kadar pertumbuhan gaji tidak stabil selama lebih 10 tahun sehingga mengakibatkan ramai pekerja tidak dapat memenuhi keperluan hidup.Mogok membabitkan pekerja kereta api dilaporkan berlaku berulang kali hingga melumpuhkan rangkaian kereta api dalam tempoh beberapa bulan kebelakangan ini.Kerajaan pula menjelaskan bahawa tidak mampu untuk memberi kenaikan gaji yang dituntut pekerja, ditambah dengan situasi inflasi ketika ini.


Vietnam tersenarai 30 negara paling berkuasa di dunia

HANOI, 4 Januari- Vietnam tersenarai menjadi antara 30 negara paling berkuasa di dunia bagi tahun 2022 oleh US News dan World Report.Negara itu turut menerima penilaian yang tinggi dari segi kemampuan 'Soft Power'.Dengan Keluaran Dalam Negara Kasar (KDNK) melebihi AS$363 bilion dan populasi lebih 98.2 juta, Vietnam berada di kedudukan ke-26 selepas Singapura dalam kalangan negara Asia Tenggara.Sementara itu, Indonesia dan Thailand masing-masing berada di kedudukan ke-33 dan ke-36.Penilaian bagi negara paling berkuasa di dunia itu berdasarkan penilaian objektif dari segi ekonomi, politik antarabangsa dan kekuatan ketenteraan.Kedudukan itu sebahagian daripada laporan tahunan 'Negara Terbaik Dunia' yang merangkumi 85 negara berdasarkan maklum balas 17,000 peserta.Mengikut ranking, tiga negara paling berkuasa di dunia pada tahun 2022 adalah Amerika Syarikat, China dan Rusia.


Pampasan Perang Dunia ke-2: Jerman tolak tuntutan Poland

WARSAW, 3 Januari-Jerman secara rasmi menolak tuntutan pampasan Perang Dunia ke-2 yang dianggarkan bernilai 1.3 trilion Euro atau 1.4 trilion Dolar Amerika menurut Menteri Luar Poland pada selasa.Sejak berkuasa pada 2015, Parti Undang-Undang dan Keadilan Poland (PIS) yang memerintah Poland telah memperjuangkan isu tersebut dan mengatakan ia menjadi tanggungjawab Jerman bagi menyelesaikannya.September lalu, kerajaan Poland menganggarkan nilai kerugian akibat perang meningkat 1.3 trilion Euro.Susulan itu, Warsaw telah menghantar surat rasmi kepada Berlin berkaitan tuntutan pampasan itu.Poland mendakwa Berlin berulang kali menolak tuntutan tersebut seperti yang telah termaktub dalam perjanjian 1953."Menurut kerajaan Jerman isu ganti rugi dan pampasan bagi kerugian semasa perang telah tertutup dan mereka tidak berhasrat untuk mengadakan perundingan hal tersebut", kata kementerian Luar Poland dalam satu kenyataan.Sementara itu,Kementerian Luar Jerman mengesahkan menerima surat tersebut dan telah menjawab secara lisan pada 3 Oktober lalu namun tidak memberi sebarang butiran lanjut.Menteri Luar Jerman, Annalena Baerbock dalam lawatannya ke Warsaw pada Oktober tahun lalu menolak tuntutan tersebut dan menyifatkannya sebagai perkara yang telah lama berlalu bagi Berlin.Sementara itu, Kementerian Luar Poland akan terus mendesak bagi pampasan akibat kekejaman dan pendudukan Jerman sekitar 1939-1945.Dalam pada itu, Warsaw turut meminta campur tangan Pertubuhan Bangsa Bersatu (PBB) bagi menyokong usaha Poland bagi tuntutan pampasan tersebut.-AFP

(Poland mendesak ganti rugi Perang Dunia Ke-2 kepada Jerman dengan nilai mencecah 1.3 trilion Euro/ Bangkok Post)


Kakitangan perubatan Greece tanpa vaksin COVID kembali bertugas

ATHENS, 4 Januari-Di Greece, 2,000 kakitangan penjagaan kesihatan yang digantung kerja kerana menolak vaksinasi Covid-19, kembali bekerja mulai semalam.Ia susulan keputusan Majlis Negara Greece membatalkan arahan penggantungan tugas yang dikuatkuasakan sejak 16 bulan lalu.Persekutuan Pekerja Hospital Awam Panhellenic berkata, kepulangan pekerja Sistem Kesihatan Nasional dan perkhidmatan ambulans E-KAB itu memberi nafas baharu kepada sistem perlindungan kesihatan Greece.Panhellenic dalam kenyataannya berkata, sekiranya Majlis Negara tidak membuat keputusan positif itu, kakitangan terlibat berdepan risiko kehilangan pekerjaan.Kenyataan itu menyebut, kakitangan terlibat sebelum ini buntu terhadap peluang kembali berkhidmat selepas Menteri Kesihatan, Thanis Plevris berulang kali menegaskan keengganan mereka menerima vaksin Covid-19 boleh menyebabkan penamatan perkhidmatan.Kumpulan itu juga menegaskan, biarpun Majlis Negara telah membuat keputusan, kekurangan kronik pekerja sektor kesihatan awam Greece belum dapat diselesaikan.Sehubungan itu, kerajaan digesa menawarkan jawatan tetap kepada semua kakitangan kontrak dan mengambil lebih ramai baharu sektor tersebut.

(Kakitangan kesihatan Greece yang menolak vaksin COVID-19 diterima bekerja mulai isnin / FOTO AFP)


Korea Selatan beku gaji tahunan pegawai kanan kerajaan

SEOUL, 4 Januari- Korea Selatan meluluskan pelan pembekuan gaji tahunan pegawai kanan kerajaan tahun ini, sejajar langkah mengurangkan perbelanjaan dan menjamin disiplin fiskal.Menerusi pelan itu, gaji tahunan penjawat awam daripada gred 4 dan lebih tinggi akan dibekukan dan 10 % daripada gaji mereka akan didermakan.Pelan tersebut turut melibatkan gaji timbalan pengarah kanan dan pegawai tinggi dibekukan termasuk Presiden Yoon Suk Yeol dan Perdana Menteri Han Duck-soo.Bagi penjawat awam gred 5 dan ke bawah, gaji tahunan mereka akan dinaikkan sebanyak 1.7 % tahun ini.Dalam sistem sembilan peringkat Korea Selatan, gred 1 adalah yang tertinggi dan gred 9 adalah yang terendah.Sementara itu, gaji bulanan sarjan tentera darat akan dinaikkan kepada 1 juta won tahun ini berbanding 676,000 won tahun lepas.Gaji bulanan untuk sarjan akan dinaikkan lagi kepada 1.25 juta won tahun depan dan 1.5 juta won pada 2025.

(Rakyat Korea meraikan sambutan Tahun Baharu di Pavilion Bosingak, Seoulpada 1 Januari 2023/AFP)


Maharaja Naruhito buat kemunculan sempena tahun baharu

TOKYO, 4 Januari-Selepas hampir tiga tahun, Maharaja Jepun, Maharaja Naruhito, membuat penampilan pertama secara terbuka bersama rakyat sempena sambutan tahun baharu.Dalam ucapannya, Maharaja Naruhito berharap tahun 2023, menjadi tahun yang aman dan baik untuk rakyat negara itu.Berikutan pandemik COVID-19, kerabat diraja Jepun menangguhkan kebanyakan acara yang melibatkan istana.Naruhito, 62 tahun yang ditabalkan pada awal 2019, ditemani Maharani Masako dan kerabat diraja lain.Puteri Aiko, anakanda tunggal pasangan diraja itu, turut menyertai acara berkenaan buat julung kalinya. Kira-kira 9,600 tetamu terpilih untuk melawat istana sempena sambutan tahun baharu pada Isnin.Dalam perutusan tahun baharu yang dikeluarkan pihak Istana, Naruhito menzahirkan rasa dukacita menyaksikan banyak korban akibat konflik di seluruh dunia.Sehubungan itu, perlunya kepentingan untuk sering mengadakan dialog bagi mengatasi perbezaan pendirian dan bekerjasama dengan masyarakat antarabangsa.

(Puteri Aiko dan suami turut sertai acara sambutan tahun baharu bersama rakyat Jepun/FOTO AFP)


Serangan di penjara Mexico, jumlah kematian meningkat kepada 19 orang

(Anggota Tentera Mexico tiba di penjara negeri nombor 3 Cereso selepas penyerang yang tidak diketahui memasuki penjara dan membebaskan beberapa banduan, mengakibatkan kecederaan dan kematian/FOTO REUTERS)

MEXICO CITY, 3 Januari - Jumlah kematian dalam insiden serangan di penjara Mexico di bandar Ciudad Juarez, kini meningkat kepada 19 orang.Menurut kenyataan pejabat pendakwa raya negeri, jumlah itu termasuk 10 pengawal penjara.10 banduan dan tiga lagi pegawai dilaporkan cedera manakala 27 banduan berjaya meloloskan diri.Serangan itu berlaku pada awal pagi Ahad selepas suspek bersenjata yang menaiki kenderaan berperisai melepaskan tembakan ke arah pengawal keselamatan. Menteri Pertahanan Luis Cresencio Sandoval berkata anggota keselamatan turut menemukan senjata, dadah dan lebih 1.7 juta peso yang disimpan dalam peti besi di dalam sel di penjara berkenaan.

Penyerang itu merupakan ahli kumpulan dikenali Los Mexicles yang mempunyai kaitan dengan Kartel Caborca.Antara banduan yang melarikan diri termasuk Ernesto Alfredo Pinon atau lebih dikenali sebagai "El Neto"Penjara tersebut menempatkan seramai 3,901 banduan. - REUTERS


Bendung penularan wabak COVID-19, EU tawar vaksin percuma kepada China

CHINA, 3 Januari - Kesatuan Eropah (EU) turut menawarkan vaksin COVID-19 percuma kepada China untuk membantu negara itu membendung penularan wabak berkenaan.Tawaran sebagai tindak balas terhadap kemungkinan gelombang baharu kes COVID-19 di seluruh dunia, selepas China memutuskan untuk menamatkan 'dasar toleransi sifar' terhadap virus tersebut.Pesuruhjaya Kesihatan EU Stella Kyriakides telah menghubungi rakan sejawatnya di China untuk menawarkan solidariti dan sokongan.Namun kerajaan China masih belum menjawab tawaran yang dibuat oleh EU itu.Pada November, China menyaksikan peningkatan wabak COVID-19 tempatan.

Pada Disember, China mengumumkan pelonggaran dasar toleransi sifar untuk COVID-19 dan bersedia untuk membuka semula sempadannya pada Januari.Pengakhiran hampir tiga tahun langkah ketat di negara berpenduduk 1.4 bilion orang itu dikhuatiri berpotensi membawa kepada penyebaran besar-besaran penyakit itu di seluruh dunia. - REUTERS


Beijing kutuk keperluan ujian sasar hanya pelancong China

(Pengembara dari China perlu  membuat ujian saringan COVID-19/FOTO AFP)

BEIJING, 3 Januari - China mengutuk keperluan mewajibkan ujian saringan COVID-19 oleh lebih 12 negara ke atas pengembara yang melakukan perjalanan antarabangsa dari negara itu.Malah, tindakan mengenakan sekatan kemasukan pelancong dengan menyasarkan hanya pelancong China juga tidak sepatutnya berlaku.Jurucakap Kementerian Luar China, Mao Ning, keputusan berkenaan dibuat tanpa asas saintifik dan beberapa amalan biasa penilaian risiko wabak."Kami sedia mengukuhkan komunikasi dengan masyarakat antarabangsa dan bekerjasama menangani wabak ini. "Namun, kami percaya tindakan beberapa negara mengenakan sekatan kemasukan hanya melibatkan pelancong China sebagai keputusan tanpa asas saintifik."Kami bantah usaha manipulasi langkah pencegahan wabak untuk mencapai matlamat politik," katanya.

(Situasi terkini yang perlu dilalui oleh masyarakat China yang berdepan dengan COVID-19/FOTO AFP)

Amerika Syarikat, Kanada, Perancis dan Jepun adalah antara beberapa negara yang kini mewajibkan pengembara dari China menunjukkan ujian negatif COVID sebelum ketibaan.Tindakan dikaitkan dengan ketidaktelusan Beijing mengenai data jangkitan dan risiko varian baharu di negara itu.China menyaksikan peningkatan jangkitan yang mendadak selepas sekatan Sifar-Covid dilonggarkan secara tiba-tiba bulan lalu. - REUTERS


Hujan lebat diramal di Mekah, salji di utara Arab Saudi

MEKAH, 3 Januari- Hujan lebat disertai ketulan air batu selain ribut petir yang boleh menyebabkan banjir kilat diramal berlaku di kota suci Mekah yang menempatkan masjid paling suci umat Islam iaitu Masjidil Haram.Pusat Meteorologi Kebangsaan (NCM) Arab Saudi yang dipetik Agensi Berita Saudi (SPA) hari ini memaklumkan amaran hujan lebat yang berlaku sejak petang Ahad kekal aktif sehingga pukul 11.00 pagi (waktu tempatan) hari ini.Ramalan itu menyatakan, hujan tahap sederhana dan lebat diramal bersama angin kuat, ombak besar serta hujan batu manakala jarak penglihatan pula terhad. “Hujan lebat ini berlarutan di Madinah dan wilayahnya termasuk pantai dan kemudian beredar ke timur di wilayah Riyadh, Hail, Qassim, wilayah timur, timur laut dan utara termasuk wilayah Al-Jouf dan wilayah sempadan utara.“Salji lebat diramal di wilayah utara Arab Saudi dan kabus tebal akan terbentuk pada awal pagi Isnin.“Orang ramai mesti berhati-hati dan tidak mendekati lokasi air hujan terkumpul untuk memastikan keselamatan mereka,” menurut NCM.

Sementara itu, Jabatan Tertinggi Hal Ehwal Masjidil Haram dan Masjid Nabawi menerusi portal rasminya hari ini memaklumkan bahawa pelan kecemasan menghadapi bencana banjir sudah mula dilaksanakan bagi memastikan keselamatan jemaah umrah dan pengunjung Baitullah.Pengarah Keselamatan Masjidil Haram, Hussein bin Hassan Al-Asafi berkata: “lebih 200 penyelia dan 4,000 petugas pembersihan digerakkan bagi membantu melancarkan tugas ini”. -BERNAMA


Ribuan peminat beri penghormatan terakhir kepada Pele

SANTOS, 3 Januari- Ribuan peminat berhimpun untuk memberikan penghormatan terakhir kepada legenda bola sepak Edson Arantes do Nascimento atau lebih dikenali sebagai Pele yang meninggal dunia pada usia 82 tahun akibat kanser kolon.Jasadnya ditempatkan di Stadium Urbano Caldira bagi membolehkan peminat memberi penghormatan terakhir. Antara yang hadir ialah presiden FIFA Gianni Infantino dan ketua konfederasi bola sepak CONMEBOL Amerika Selatan, Alejandro Dominguez.Infantino bercadang untuk mengesyorkan semua persekutuan bola sepak di seluruh dunia menamakan stadium sempena nama Pele yang pernah merangkul juara Piala Dunia FIFA sebanyak tiga kali (1958, 1962 dan 1970) bersama dengan pasukan Brazil.

Ribuan peminat berhimpun untuk memberikan penghormatan terakhir kepada legenda bola sepak Pele / FOTO AFP

"Kami akan meminta semua persekutuan di seluruh dunia menamakan sebuah stadium sempena nama Pele. Saya fikir anak muda, generasi akan datang perlu mengenali dan mengingati siapa Pele dan kegembiraan yang dibawanya kepada dunia," kata Infantino .Pele yang meninggal dunia Khamis lalu akan disemadikan di perkuburan persendirian di sini yang terletak 60 kilometer dari Sao Paulo. -AFP


Tesla tidak capai sasaran penghantaran pada 2022

NEW YORK, 3 Januari- Tesla mengumumkan pada Isnin, ia telah menghantar 1.31 juta kenderaan elektrik pada 2022, satu rekod untuk pembuat kereta AS dan lonjakan 40% daripada tahun sebelumnya.Namun, ia masih tidak mencapai jangkaan syarikat itu sendiri dan Wall Street.Syarikat yang diterajui Elon Musk itu telah menetapkan matlamat jangka panjang bagi meningkatkan penghantarannya sebanyak 50% setahun secara purata.Tesla kerap mengatakan objektif itu mungkin turun naik berdasarkan operasi.Menerusi satu kenyataan pada Isnin, syarikat itu mengatakan cabaran berkaitan Covid dan kekangan rantaian bekalan yang ketara telah menjejaskan pengeluaran tahun lalu.Pengeluaran telah digantung di kilangnya di Shanghai selama beberapa minggu sepanjang tahun lepas kerana sekatan COVID-19.Pada bulan Oktober, Ketua Pegawai Kewangan Tesla, Zach Kirkhorn berkata bahawa syarikat itu mungkin gagal mencapai matlamatnya.Penganalisis pula meramalkan penghantaran 427,000 kenderaan pada suku keempat, menurut anggaran yang disusun oleh FactSet, tetapi syarikat itu hanya berjaya menghantai 405,000 unit.Untuk meningkatkan jualan, Tesla telah menawarkan promosi yang jarang berlaku sebelum penghujung tahun 2022.Pemerhati industri bimbang bahawa permintaan untuk kenderaan elektrik Tesla yang agak mahal mungkin akan berkurangan di tengah-tengah ketidaktentuan ekonomi global dan persaingan yang lebih sengit dalam sektor itu.Mereka juga bimbang tentang tumpuan semasa Musk terhadap operasi di laman media sosial Twitter, yang diperolehnya tahun lepas.Selepas melonjak di Wall Street pada 2020 dan 2021, saham Tesla menjunam 65% pada 2022. -AFP


Jordan bekukan cukai minyak tanah pada musim sejuk

AMMAN, 3 Januari- Raja Jordan Raja Abdullah II menitahkan agar kerajaan membekukan cukai minyak tanah atau kerosin pada musim sejuk bagi meringankan beban rakyat.Langkah untuk mengurangkan beban rakyat perlu dipandang serius bagi mencari penyelesaian masalah yang dihadapi dengan melaksanakan pelbagai program ekonomi, titah Raja Abdullah II.Baginda bertitah tahun 2023 akan menjadi tahun pelaksanaan pelan tindakan dan projek.

(Raja Jordan Raja Abdullah II (kanan) / FOTO AFP)

Sementara itu, Perdana Menteri Bisher Khasawneh berkata cukai ke atas minyak tanah akan "segera" dibekukan dan kerajaan tidak akan menaikkan harga walaupun harga global bahan api itu meningkat.Menurut Kementerian Tenaga, harga satu liter minyak tanah akan diturunkan daripada 0.785 dinar Jordan (sekitar AS$1.10) kepada 0.62 dinar Jordan. -AFP


Pasangan Britain antara yang maut dalam insiden helikopter bertembung di udara

(Keadaan helikopter selepas bertembung dan terhempas / REUTERS)

SYDNEY, 3 Januari- Sepasang suami isteri warga Britain, antara empat terkorban dalam pertembungan helikopter di Gold Coast semalam.Kejadian berlaku apabila bilah pemutar sebuah helikopter yang sedang berlepas untuk membawa pelancong bersiar-siar di sepanjang pantai Gold Coast melanggar kokpit helikopter lain yang sedang mendarat, kata pesuruhjaya keselamatan udara Angus Mitchell."Ketika perlanggaran itu, bilah pemutar utama dan kotak gear helikopter yang berlepas telah terpisah daripada pesawat, menyebabkan ia terhempas ke beting pasir," katanya kepada pemberita.Kedua-dua helikopter itu beroperasi di luar Sea World, kata Mitchell, sebuah taman tema dan akuarium yang popular.Terdapat tujuh orang di dalam helikopter yang sedang berlepas iaitu seorang juruterbang dan enam penumpang.Tiga penumpang dewasa terbunuh, kata polis pada Selasa, bersama juruterbang Ashley Jenkinson.Tiga penumpang lain berada dalam keadaan kritikal.Inspektor Polis Queensland Mike Campbell berkata dua warga Britain, dipercayai suami isteri, adalah antara yang maut.Jenkinson ialah seorang juruterbang mahir yang telah menerbangkan misi menyelamat semasa bencana banjir Australia baru-baru ini.Kesemua enam mangsa di helikopter kedua terselamat.Helikopter itu mendarat walaupun kokpitnya musnah, kata penyiasat.Polis berkata pemilik bot tempatan bergegas ke tempat kejadian untuk membantu mangsa yang terselamat."Mereka melakukan yang terbaik dengan CPR sehingga perkhidmatan kecemasan tiba di sana," kata Campbell.Laporan awal dijangka diterima antara enam hingga lapan minggu lagi. -AFP

(Helikopter kedua yang mengalami kerosakan ditunda di Broadwater, di Gold Coast / REUTERS)


50,000 ayam dimusnahkan akibat wabak selesema burung

COPENHAGEN, 3 Januari- Kira-kira 50,000 ekor ayam perlu dimusnahkan susulan penularan baharu virus selesema burung di sebuah ladang di barat Denmark, menurut kenyataan Kementerian Makanan, Pertanian dan Perikanan negara itu.Virus itu pertama kali dikesan pada malam tahun baharu apabila beberapa ekor ayam ditemukan mati di sebuah ladang berhampiran bandar Orum di Perbandaran Hedensted, kira-kira 177 kilometer barat Copenhagen. Semua ayam yang dijangkiti dijangka dihapuskan oleh bahagian Pentadbiran Veterinar dan Makanan Denmark (DVFA) dan Agensi Pengurusan Kecemasan Denmark (DEMA) diikuti dengan kerja-kerja pembersihan menyeluruh dan pembasmian kuman di seluruh kawasan ladang.

DVFA telah menyenaraikan kawasan yang berada dalam lingkungan 10 kilometer dari ladang itu sebagai Zon Larangan, sebarang pengeluaran telur atau ayam tanpa permit dilarang sama sekali.Penularan wabak selesema burung itu kali keempat berlaku sejak Oktober dan yang terbesar setakat ini, menurut kementerian berkenaan. -REUTERS


Lapan pemain ragbi Argentina berdepan hukuman penjara seumur hidup kerana membunuh

BUENOS AIRES, 3 Januari- Lapan pemain ragbi Argentina dibicarakan pada Isnin kerana didakwa memukul sehingga mati seorang remaja dia luar sebuah kelab malam tiga tahun lalu.Lapan defendan, berumur antara 21 dan 23 tahun, berdepan hukuman penjara seumur hidup jika sabit kesalahan.Mereka berada dalam tahanan pra-perbicaraan sejak serangan itu.Berikutan pertengkaran antara dua kumpulan di dalam kelab malam di resort tepi pantai popular Villa Gesell pada 18 Januari 2020, lapan defendan didakwa menyerang Fernando Baez, yang berusia 18 tahun.Pemain dari sebuah kelab wilayah kecil di Zarate itu didakwa menyerang Baez dari belakang dan kemudian membelasahnya hingga mati.Imej serangan itu dirakam kamera pengawasan, dan melalui telefon salah seorang defendan.Mereka "terus menyerangnya walaupun dia hampir tidak sedarkan diri, menyebabkan kecederaan yang mengakibatkan kematian," kata pendakwa raya Juan Manuel Davilia di mahkamah di Dolores, kira-kira 200 kilometer (125 batu) di selatan Buenos Aires.“Mereka mengambil keputusan untuk membunuh,” kata peguam keluarga Baez, Fernando Burlando.Kira-kira 150 saksi telah dipanggil dan perbicaraan dijangka berlangsung selama tiga minggu.Serangan tersebut mencetuskan protes di beberapa bandar.Saksi mendakwa, penyerang menjerit dengan kata-kata hina dan kesat kepada mangsa ketika mereka memukulnya. -AFP


Pemain dram Fred White meninggal dunia

LOS ANGELES, 3 Januari- Pemain dram Fred White dan juga merupakan ahli asal kumpulan Earth, Wind & Fire, meninggal dunia pada usia 67 tahun.Berita itu dikongsi abangnya pada Isnin.Dilahirkan pada tahun 1955 di Chicago, White mula bermain dram sejak usia kanak-kanak dan memenangi enam anugerah Grammy dengan kumpulan Earth, Wind & Fire, yang diasaskan pada tahun 1969 oleh abangnya, mendiang Maurice White."Keluarga kami sedih hari ini dengan kehilangan ahli keluarga yang hebat dan berbakat," tulis seorang lagi abang White, Verdine, dalam catatan Instagram."Anak didik, ahli EWF ORIGINAL 9, dengan rekod emas pada usia muda 16 tahun!" tulis abang White, juga bekas ahli kumpulan itu.Earth, Wind & Fire terkenal pada 1970-an, memecahkan halangan warna kulit dalam muzik pop, serta memenangi hati peminat berkulit putih sambil kekal sebagai kegemaran dalam komuniti Afrika Amerika.Pada tahun 1979, kumpulan itu menjadi penghibur kulit hitam pertama yang berjaya mencatat jualan tertinggi, tiket konsert di Madison Square Garden di New York.Laman Instagram rasmi kumpulan itu menyiarkan video White bermain dram secara solo pada konsert 1979 di Jerman."Beristirahat dalam cinta," tulis kumpulan itu.White, dimasyhurkan ke Dalam Dewan Kemasyhuran Rock & Roll pada tahun 2000.Earth, Wind & Fire dikenali hebat bukan sahaja untuk penulisan lagu tetapi juga persembahan langsung yang bertenaga.Earth, Wind & Fire sempat menikmati kebangkitan kerjaya selepas pemilihan bekas presiden Barack Obama, yang menjemput kumpulan itu sebagai salah satu penghibur pertama apabila dia memasuki White House pada tahun 2009. -AFP


Operasi lapangan terbang di Manila dijangka pulih dalam masa tiga hari

MANILA, 3 Januari- Perkhidmatan penerbangan di Lapangan Antarabangsa Ninoy Aquino di sini yang terjejas susulan krisis elektrik dijangka pulih sekurang-kurangnya dalam tempoh 72 jam.Pengurus besar pihak berkuasa lapangan terbang, Cesar Chiong berkata, setakat ini pihaknya hanya menerima 15 ketibaan sejam tetapi tiada had untuk pelepasan.Lapangan terbang utama di Manila itu mengalami gangguan bekalan elektrik pada Ahad yang menjejaskan penerbangan selain menyebabkan beribu-ribu penumpang terkandas."Berdasarkan pengalaman kami dalam bencana taufan sebelum ini, syarikat penerbangan memerlukan sekurang-sekurangnya 72 jam untuk mengatasi masalah gangguan bagi membolehkan operasi pulih seperti biasa," kata Chiong.

Lapangan terbang utama di Manila itu mengalami gangguan bekalan elektrik pada Ahad yang menjejaskan penerbangan selain menyebabkan beribu-ribu penumpang terkandas FOTO REUTERS

Sementara itu, pihak berkuasa pengurusan bencana memaklumkan pada Isnin bahawa angka kematian akibat hujan lebat dan banjir yang melanda Filipina pada Krismas telah meningkat kepada 51 orang manakala 19 yang lain masih hilang. -REUTERS


Belgium akan uji air kumbahan pesawat dari China

BELGIUM, 3 Januari- Belgium akan menguji air kumbahan dari pesawat yang tiba dari China bagi mengesan varian baharu COVID-19.Ia merupakan sebahagian daripada langkah baharu bagi mengesan penyebaran wabak yang melonjak di China itu.Ketua Bahagian Penyakit Berjangkit, Institut Kesihatan Belgium, Steven Van Gucht berkata, antara lain ia bertujuan mengesahkan data yang diterima dari China adalah tepat.Negara itu juga meminta pelancong China untuk melakukan ujian saringan sekiranya menunjukkan simpton dijangkiti selama tujuh hari sebaik tiba di lapangan terbang.

Bagaimanapun, langkah itu tidak dikuatkuasakan setakat ini. Terdahulu dalam satu sidang akhbar, Menteri Kesihatan Belgium Frank Vandenbroucke menggesa Kesatuan Eropah mengemukakan dasar yang diselaraskan bagi mengekang penularan wabak itu di China.Perbincangan mengenai perkara itu akan diadakan hari ini.Pihak berkuasa di seluruh dunia mengenakan atau mempertimbangkan sekatan ke atas pelancong dari China, termasuk ujian mandatori untuk COVID-19, ketika jangkitan di sana merebak berikutan kelonggaran peraturan "sifar COVID-19" yang dilaksanakan Beijing.-REUTERS


AS nafi bincang latihan nuklear bersama Korea Selatan- Biden

SEOUL/WASHINGTON, 3 Januari- Amerika Syarikat tidak membincangkan latihan nuklear bersama Korea Selatan, kata Presiden Joe Biden pada hari Isnin.Ia bertentangan dengan kenyataan rakan sejawatannya dari Korea Selatan ketika hubungannya dengan Korea utara semakin dingin.Presiden Korea Selatan Yoon Suk-yeol berkata bahawa Seoul dan Washington sedang membincangkan kemungkinan latihan bersama menggunakan aset nuklear Amerika Syarikat (A.S)."Tidak," kata Biden ketika ditanya wartawan di White House sama ada dia sedang membincangkan latihan nuklear bersama Korea Selatan. Dia baru pulang dari bercuti di Virgin Islands, ditemani oleh penasihat keselamatan negaranya, Jake Sullivan.Yoon menerusi wawancara akhbar yang diterbitkan pada hari Isnin, mengikuti gesaannya untuk "persediaan perang" dengan keupayaan "luar biasa", selepas setahun mencatatkan bilangan ujian peluru berpandu Korea Utara dan pencerobohan dron Korea Utara ke Selatan minggu lepas.

“Senjata nuklear milik Amerika Syarikat, tetapi perancangan, perkongsian maklumat, latihan dan latihan harus dikendalikan bersama oleh Korea Selatan dan Amerika Syarikat,” kata Yoon dalam wawancara dengan akhbar Chosun Ilbo.Memetik laporan akhbar itu, Yoon berkata perancangan dan latihan bersama itu bertujuan untuk pelaksanaan A.S. yang lebih berkesan. "Pencegahan lanjutan" dan Washington juga "agak positif" mengenai idea itu.Istilah "pencegahan lanjutan" bermaksud keupayaan tentera Amerika Syarikat, terutamanya pasukan nuklearnya, untuk menentukan serangan ke atas sekutu Amerika.Kenyataan Yoon disiarkan sehari selepas media negara Korea Utara melaporkan bahawa pemimpinnya, Kim telah menyeru untuk membangunkan peluru berpandu balistik antara benua (ICBM) baharu dan senjata nuklear negara itu.Hubungan antara Korea semakin renggang sejak Yoon memegang jawatan pada Mei, menjanjikan pendirian yang lebih tegas di Utara.Ahad lalu, Korea Utara melancarkan peluru berpandu balistik jarak dekat dari pantai timurnya, dalam ujian senjata pada lewat malam, pada Tahun Baru yang jarang berlaku, manakala, tiga peluru berpandu balistik dilancarkan pada hari Sabtu.-REUTERS


Penghormatan terakhir Pele: Upacara pengebumian pada Rabu

SANTOS, 3 Januari- Jasad legenda bola sepak Brazil, Pele ditempatkan di Stadium Vila Belmiro bagi upacara penghormatan terakhir. Jasad Pele ditempatkan di stadium itu dua hari sebelum dikebumikan di kampung halamannya, Santos pada Rabu.Pengebumian akan diadakan di sebuah tempat pemakaman di Santos dan hanya akan dihadiri keluarga terdekat.

(Jasad Pele ditempatkan di Stadium Vila Belmiro bagi upacara penghormatan terakhir/AFP)

Orang ramai yang membuat penghormatan terakhir dilihat berbaris di tengah padang di stadium Vila Belmiro, rumah Kelab Bola Sepak Santos. Pele meninggal dunia pada Khamis pada usia 82 tahun selepas bertarung dengan kanser kolon.Peminat menyifatkan pemergian Pele adalah kehilangan idola untuk semua orang, seorang yang hebat yang menaikkan nama negara.Hari ini perarakan membawa keranda Pele akan melalui jalan-jalan di Santos, berakhir di tanah perkuburan Ecumenical Memorial Necropolis, di mana upacara pengebumian diadakan secara tertutup.-AFP


(Venus Williams akan menentang pemain China, Zhu Lin dalam pusingan kedua Auckland Classic/REUTERS)

AUCKLAND, 2 Januari- Pemenang grand slam tujuh kali, Venus Williams mengatasi pemain kurang daripada separuh umurnya dalam pusingan pertama perseorangan wanita Auckland Classic.Perlawanan pertamanya dalam tempoh empat bulan menyaksikan pemain berusia 42 tahun itu menggunakan seluruh tenaga dan pengalamannya yang menjangkau musim ke-27 untuk meraih kemenangan.Gangguan hujan selama sejam memihak kepada Williams untuk menewaskan rakan senegaranya, Katie Volynets 7-6 (7/4), 6-2.Volynets, yang mencecah 21 tahun pada Malam Tahun Baharu, mendahului "tie-breaker' set pertama apabila permainan digantung.Dia bagaimanapun seterusnya gagal mengekalkan corak permainan dalam perlawanan yang berlanjutan hingga lewat petang.Williams akan menentang pemain China, Zhu Lin di pusingan kedua.Bekas pemain nombor satu dunia menggunakan kejohanan ini sebagai persiapan menghadapi Terbuka Australia, setelah menerima penyertaan "wildcard' ke kejohanan di Auckland dan Melbourne.Bintang veteran itu kini berada di luar senarai 1,000 pemain terbaik dunia. -AFP

(Venus Williams lepasi halangan pertama Auckland Classic/REUTERS)


Sri Lanka bekukan pengambilan perkhidmatan awam

(Pemandu menolak beca untuk membeli petrol dari stesen minyak semasa krisis ekonomi Sri Lanka, di Colombo/REUTERS)

COLOMBO, 2 Januari- Sri Lanka memulakan inisiatif penjimatan baharu dengan membekukan pengambilan penjawat awam ketika kerajaan menaikkan kadar cukai dan tarif elektrik dalam usaha mendapatkan jaminan daripada Tabung Kewangan Antarabangsa (IMF).Negara pulau Lautan Hindi itu perlu mencapai kemampanan hutang sebagai prasyarat kepada jaminan AS$2.9 bilion daripada IMF selepas ia gagal menjelaskan hutang pada April tahun lalu ketika ekonominya mengalami krisis.IMF juga telah meminta Colombo supaya mengurangkan bilangan anggota perkhidmatan awam yang berjumlah 1.5 juta orang.IMF juga mengesyorkan agar kadar cukai dinaikkan secara mendadak dan perusahaan negara yang merugikan dijual.Pada akhir Disember lepas, seramai 20,000 penjawat awam bersara selepas Presiden Ranil Wickremesinghe mengurangkan umur persaraan mereka daripada 65 kepada 60 tahun."Angka itu lapan kali lebih ramai daripada biasa. Mereka tidak akan diganti," menurut kenyataan Kementerian Pentadbiran Awam.Bermula tahun ini cukai pendapatan dan cukai korporat digandakan bagi menambah pendapatan negara, manakala harga elektrik meningkat 65% selepas kenaikan tarif 75% pada Ogos.Presiden Wickremesinghe berkata krisis itu belum berakhir walaupun bekalan bahan bakar, makanan dan baja telah dipulihkan.“Masalah kita masih belum selesai,” katanya kepada kakitangan kerajaan pada hari bekerja pertama tahun itu."Kita perlu mengurangkan beban hutang jika kita mahu bergerak ke hadapan," tambahnya.Pada kemuncak krisis ekonomi enam bulan lalu, pengguna jalan raya menghabiskan masa berhari-hari dalam barisan panjang untuk mengisi tangki minyak kenderaan manakala negara mengalami gangguan bekalan elektrik selama 13 jam dan inflasi makanan mencecah hampir 100%. -AFP

(Banyak syarikat milik kerajaan Sri Lanka yang menggaji puluhan ribu orang boleh dikecilkan atau ditutup sebagai sebahagian daripada penyelamatan IMF/AFP)


BEIRUT, 2 Januari- Empat orang, termasuk dua askar Syria terbunuh dalam serangan peluru berpandu rejim Israel di Lapangan Terbang Antarabangsa Damsyik, menurut badan pemantau hak asasi manusia.Ini kali kedua dalam tempoh kurang tujuh bulan lapangan terbang Damsyik diserang tentera Israel.Serangan awal pagi itu menyebabkan operasi lapangan terbang berkenaan dihentikan, menurut agensi berita Syria SANA.Israel melakukan serangan dengan "berpandu peluru berpandu, menyasarkan Lapangan Terbang Antarabangsa Damsyik dan sekitarnya", sumber tentera memberitahu SANA, yang melaporkan bahawa dua askar Syria terbunuh.Namun, Pemantau Hak Asasi Manusia Syria (SOHR) yang berpangkalan di Britain melaporkan bahawa seramai empat orang maut dalam serangan itu."Empat pejuang termasuk dua askar Syria terbunuh" kata Pengarah SOHR, Rami Abdul Rahman kepada agensi berita AFP.Peluru berpandu itu juga mengenai "kedudukan pejuang Hizbullah dan kumpulan pro-Iran di dalam lapangan terbang dan sekitarnya, termasuk gudang senjata", tambahnya.Sejak perang saudara meletus di Syria pada 2011, Israel telah melakukan ratusan serangan udara terhadap jirannya, menyasarkan tentera kerajaan serta tentera dan pejuang yang disokong Iran daripada kumpulan bersenjata Syiah Lubnan, Hizbullah. -AFP

(Empat maut serangan peluru berpandu Israel di lapangan terbang utama Syria/AFP)


(Jumlah kematian dijangka terus meningkat apabila pasukan penyelamat meningkatkan operasi pencarian 19 orang yang masih hilang lebih seminggu selepas AFP)

MANILA, 2 Januari- Angka kematian akibat banjir dan tanah runtuh di Filipina baru-baru ini meningkat kepada 51, kata pegawai, ketika pihak berkuasa mengagihkan pek makanan kepada komuniti yang paling teruk terjejas.Jumlah kematian dijangka terus meningkat apabila pasukan penyelamat meningkatkan operasi pencarian 19 orang yang masih hilang lebih seminggu selepas hujan lebat melanda wilayah tengah dan selatan negara itu, menurut agensi bencana negara.Cuaca buruk melanda ketika negara majoriti Katolik dengan 110 juta penduduk bersiap sedia untuk cuti Krismas yang panjang.Lebih 270,000 orang terpaksa mencari perlindungan kecemasan apabila hujan lebat membanjiri kampung luar bandar, menyebabkan lebih 4,500 rumah rosak atau musnah, dan lebih 7,000 hektar tanaman musnah.Kebanyakan kes kematian dilaporkan di wilayah Misamis Occidental, di selatan pulau Mindanao, yang merekodkan 19 kematian akibat lemas atau tanah runtuh.Filipina disenaraikan antara negara paling terdedah kepada kesan perubahan iklim, dan saintis telah memberi amaran bahawa ribut menjadi lebih kuat apabila dunia semakin panas. -AFP

(Jumlah kematian akibat banjir, tanah runtuh di Filipina meningkat kepada 51/REUTERS)


Kemboja wujudkan zon selamat bagi ikan lumba-lumba

(Seekor ikan lumba-lumba di sungai Mekong di wilayah Kratie, timur laut ibu kota Phnom Penh/File AFP)

PHNOM PENH, 2 Januari- Perdana Menteri Kemboja Hun Sen mahu zon pemuliharaan diwujudkan di Sungai Mekong bagi melindungi ikan lumba-lumba yang hampir pupus, selepas tiga maut akibat terkena jaring dan tali ikan bulan lepas.Arahan dikeluarkan kepada pihak berkuasa supaya memasang penanda terapung di sekitar zon perlindungan yang ditetapkan.Sebarang aktiviti penangkapan ikan tidak dibenarkan sama sekali di zon berkenaan.“Sungai Mekong yang menjadi habitat ikan lumba-lumba dan spesies ikan yang hampir pupus mesti diurus dengan baik supaya ikan lumba-lumba tidak mati akibat terjerat dalam jala,” katanya. “Kawasan ikan lumba-lumba mesti dilindungi sepenuhnya,” tegas beliau sambil menambah kehadiran haiwan itu menyumbang kepada pelancongan tempatan.Tiga ikan lumba-lumba sihat yang masih bawah umur pembiakan mati dalam tempoh selang seminggu antara satu sama lain bulan lepas.Kematian itu mencemaskan golongan aktivis yang menggesa rondaan siang dan malam dilaksanakan bagi melindungi ikan lumba-lumba daripada dibunuh oleh pihak tidak bertanggungjawab yang menangkap ikan secara haram.Sebelas ikan lumba-lumba mati pada 2022, menjadikan jumlah keseluruhan meningkat kepada 29 sejak tiga tahun lepas, menurut Tabung Hidupan Liar Dunia (WWF).Dalam satu kenyataan, WWF menyeru semua pihak berkuasa berkaitan agar menggubal dan melancarkan langkah-langkah yang sewajarnya untuk menangani kadar kematian segera, yang disebabkan ancaman pukat insang dan pancing elektrik yang dikesan di kawasan pemuliharaan ikan lumba-lumba.Kemboja terkenal sebagai "rumah" kepada populasi terbesar ikan lumba-lumba Irrawaddy yang juga terdapat di sungai dan tasik di Myanmar, Indonesia, India dan Thailand. -AFP

(Hun Sen mahu zon pemuliharaan diwujudkan di Sungai Mekong bagi melindungi ikan lumba-lumba yang hampir pupus, selepas tiga maut akibat terkena jaring dan tali ikan bulan lepas/AFP)


(Pasukan penyelamat bergelut untuk membebaskan seorang budak lelaki berusia 10 tahun yang terjatuh ke dalam lubang sedalam 35 meter di wilayah Dong Thap Vietnam/AFP)

HANOI, 2 Januari- Ratusan anggota pasukan penyelamat di Vietnam bergelut untuk membebaskan seorang budak lelaki berusia 10 tahun yang terjatuh ke dalam lubang sedalam 35 meter di tapak pembinaan dua hari lalu.Ketika kejadian, kanak-kanak lelaki itu bernama Thai Ly Hao Nam dipercayai sedang mencari besi buruk.Dia terjatuh berhampiran batang tiang konkrit berongga selebar hanya 25 sentimeter yang merupakan sebahagian daripada jambatan baharu yang sedang dibina di wilayah selatan Dong Thap, kata seorang penyelamat kepada agensi berita AFP melalui telefon."Kami cuba yang terbaik. Kami belum dapat memastikan keadaan budak itu," kata penyelamat yang hanya mengenal pasti dirinya sebagai Sau.Menurut laporan media, penyelamat telah cuba menggerudi bagi melembutkan tanah di kawasan sekeliling untuk menarik tiang ke atas dan menyelamatkan Nam."Pihak berkuasa tidak pasti tentang keadaan semasa budak itu. Dia telah berhenti berinteraksi dengan pasukan penyelamat walaupun oksigen sentiasa dipam ke dalam lubang," lapor akhbar Vietnam Tuoi Tre.Terdahulu, Perdana Menteri Pham Minh Chinh meminta pasukan penyelamat peringkat persekutuan agar menyertai usaha pihak berkuasa tempatan untuk menyelamatkan mangsa. -AFP

(Budak lelaki jatuh lubang 35 meter di tapak binaan dipercayai cari besi buruk/AFP)


Helikopter bertembung di udara, empat maut

SYDNEY, 2 Januari- Dua helikopter bertembung di udara berhampiran lokasi tarikan pelancong popular di Gold Coast Australia pada Isnin, mengorbankan empat orang dan mencederakan tiga lagi, kata pihak berkuasa.Pemangku inspektor di polis Queensland, Gary Worrell, berkata, pasukan penyelamat dipanggil ke tempat kejadian berhampiran taman tema Sea World kira-kira pukul 2.00 petang waktu tempatan.Worrell berkata, kedua-dua helikopter itu terhempas selepas berlaku perlanggaran. "Akibat daripada itu, empat orang telah kehilangan nyawa mereka hari ini."Biro Keselamatan Pengangkutan Australia berkata pihaknya telah melancarkan siasatan ke atas kemalangan itu. -REUTERS

(Anggota Polis dan Bomba memeriksa sebuah helikopter di tempat kejadian / REUTERS)


(Nicolas Maduro berkata beliau bersedia bekerja ke arah menormalkan hubungan dengan Amerika Syarikat/AFP)

CARACAS, 2 Januari- Presiden Venezuela Nicolas Maduro berkata beliau bersedia berusaha ke arah menormalisasikan hubungan dengan Amerika Syarikat.Maduro menyatakannya beberapa hari selepas pembangkang negara Amerika Selatan itu mengundi untuk membubarkan "kerajaan sementara" pimpinan Juan Guaido yang diiktiraf oleh banyak negara termasuk Amerika Syarikat sebagai pemimpin sah Venezuela berikutan pilihan raya 2018 yang dipertikaikan."Venezuela bersedia, benar-benar bersedia, untuk mengambil langkah ke arah proses normalisasi hubungan diplomatik, konsular dan politik dengan pentadbiran semasa Amerika Syarikat dan dengan pentadbiran yang akan datang," kata Maduro dalam satu wawancara yang disiarkan menerusi televisyen awan.Maduro memutuskan hubungan dengan Washington pada 2019, apabila pentadbiran presiden ketika itu Donald Trump mengiktiraf Guaido sebagai "presiden sementara" Venezuela.Dalam usaha untuk memaksa Maduro meletak jawatan, AS menguatkuasakan sekatan terhadap Venezuela, termasuk sekatan minyak.Walaupun pentadbiran Presiden Joe Biden mengekalkan dasar tidak mengiktiraf kerajaan Maduro secara rasmi, tahun lalu beliau menghantar perwakilan ke Caracas untuk bertemu dengannya dan berunding tentang pertukaran tahanan selain topik lain."Kami bersedia untuk dialog di peringkat tertinggi, untuk hubungan hormat-menghormati. Saya berharap sinar cahaya akan datang ke Amerika Syarikat, mereka akan membuka pintu dan meninggalkan dasar pelampau mereka ke tepi dan menerima dasar yang lebih pragmatik dengan hormat kepada Venezuela," kata Maduro.Tiga daripada empat parti utama dalam Perhimpunan Kebangsaan yang dikuasai pembangkang Venezuela mengundi pada Jumaat lalu untuk menamatkan kerajaan sementara yang dipimpin oleh Guaido.

Badan itu yang dipilih pada 2015, kini sebahagian besarnya simbolik kerana digantikan oleh badan perundangan yang setia kepada Maduro, walaupun ia masih mengekalkan kawalan terhadap beberapa aset Venezuela di luar negara. -AFP

(Venezuela sedia jalin hubungan baik dengan Amerika Syarikat/AFP)


Malaysia hargai komitmen media Indonesia memelihara hubungan dua negara

(Sesi ramah mesra bersama-sama wakil-wakil media Malaysia dan Indonesia serta sebahagian anggota Ikatan Setiakawan Wartawan Malaysia-Indonesia (ISWAMI) di Jakarta/FOTO Facebook Zambry Abd Kadir)

JAKARTA, 2 Januari - Menteri Luar Malaysia menghargai komitmen media Indonesia yang menyediakan laporan tepat dan objektif mengenai hal ehwal membabitkan dua negara serumpun.Datuk Seri Dr Zambry Abdul Kadir berkata pemberitaan seimbang dengan fakta jelas mampu mendidik masyarakat serta menangkis kandungan berita atau laporan palsu yang banyak dimuat naik di media sosial.Dalam sesi bersama media, beliau turut bersetuju dengan pimpinan editorial yang berusaha memencilkan isu kurang produktif termasuk perselisihan mengenai kebudayaan di UNESCO.Sesi yang dianjur Kedutaan Besar Malaysia baru-baru ini diadakan sempena lawatan rasminya ke Indonesia diringi Setiausaha Bahagian Asia Tenggara Kementerian Luar Roseli Abdul.Zambry turut mencadangkan dimensi baharu hubungan dua negara di bawah pentadbiran Perdana Menteri Datuk Seri Anwar Ibrahim yang sangat akrab dengan Presiden Joko Widodo diberi perhatian.“Kedua-dua pemimpin ini mampu menjadi ‘the new force’ dalam organisasi ASEAN untuk mengukuhkan kerjasama dan melindungi kestabilan serta kemakmuran rantau Asia Tenggara,” kata beliau.

(Sesi ramah mesra bersama-sama wakil-wakil media Malaysia dan Indonesiaserta sebahagian anggota Ikatan Setiakawan Wartawan Malaysia-Indonesia (ISWAMI) di Jakarta/FOTO Facebook Zambry Abd Kadir)

Media Indonesia pula menzahirkan ucapan tahniah kepada Zambry atas pelantikan beliau sebagai Menteri Luar dan berharap hubungan baik dua negara akan terus diperkukuh.Zambry diundang untuk hadir memeriahkan Hari PERS Nasional atau Hari Wartawan Indonesia yang akan berlangsung di Medan, Sumatera Utara pada Februari ini.Selain perbincangan mengenai isu tenaga kerja Indonesia di Malaysia dan lawatan perdana menteri, media Indonesia menggesa kerajaan kedua-dua negara segera memerangi berita palsu di media sosial.Pertemuan itu dihadiri ketua Ikatan Setiakawan Wartawan Malaysia-Indonesia (ISWAMI) Indonesia Asro Kamal Rokan dan ketua Persatuan Wartawan Indonesia Atal S. Depari.Turut hadir setiausaha agung ISWAMI Indonesia N. Syamsuddin Ch. Haesy serta wakil daripada Harian Kompas, MetroTV, Republika, Tempo, The Jakarta Post, dan tvOne.-- BERNAMA


Israel lancar peluru berpandu sasar Lapangan Terbang Antarabangsa Damsyik, dua askar maut

DAMSYIK, 2 Januari- Tentera Israel melancarkan serangan peluru berpandu yang menyasarkan lapangan terbang Antarabangsa Damsyik, kelmarin.Serangan itu menyebabkan dua orang askar maut, lapor agensi berita Syria SANA."Sekitar jam 2:00 pagi (23:00 GMT), Israel melakukan serangan udara dengan peluru berpandu, menyasarkan Lapangan Terbang Antarabangsa Damsyik dan sekitarnya."Serangan itu mengakibatkan kematian dua askar, kemusnahan serta menyebabkan Lapangan Terbang Antarabangsa Damsyik tidak dapat beroperasi," kata sumber tentera memberitahu SANA. -AFP